“Уиган” клуби “Арсенал”дан Паркни ижарага олмоқчи / CHAMPIONAT.asia\n“Уиган” клуби “Арсенал”дан Паркни ижарага олмоқчи\n08 окт 11:55\n“Арсенал” клуби ҳужумчиси Чу Юнг Парк ушбу мавсумнинг қолган қисмини Чемпионшип клуби бўлган Уиган”да ўтказиши мумкин, деб хабар беради Daily Mirror.\n“Уиган” ҳужумчилари Грант Холт ва Марк-Антуан Фортюнелар жароҳат олиб сафдан чиққанликлари сабабли клуб яна бир ҳужумчига муҳтожлик сезиб қолган. Шу сабабли жамоа бош мураббийи Оуэн Койл 28 ёшли Паркка қизиқмоқда.\nШу ўринда ўтган йили “Сальта”да ижара асосида ўйнаган Паркнинг ўзи ҳам “Уиган”га ўтишга қарши эмас. Бироқ “Уиган” футболчини Европа лигасида иштирок этиши мумкин бўлган ўйинчилар рўйхатига кирита олмайди.


Тошкент шаҳри. Республика Гидрометеорология марказининг хабар беришича, 24 апрель куни Тошкентда ҳаво ўзгариб туради, кечқурун ёмғир ёғиб, момақалдироқ бўлиши мумкин. Шамолнинг тезлиги секундига 12-17 метргача кучайиши мумкин. Кечаси 15-17, кундузи 28-30 даража иссиқ бўлади.\nТошкентда транспорт оқимини тартибга солиш мақсадида яна 22 та эстакада қуриш режалаштирилган. Бу ҳақда Тошкент шаҳар ИИББ ЙҲХБ бошлиғи Барат Маменов маълум қилди, дея хабар беради Sputnik.\nБугунги кунда мамлакатимиз улкан қурилиш майдонига айланган. Айниқса, аҳолини уй-жой билан таъминлаш бўйича замонавий тизим яратилди. Шаҳарларда қурилаётган кўп квартирали уй-жойлар, қишлоқ жойларида қад ростлаётган намунали уйлар бунга мисол бўла олади. Қурилаётган уй-жойлар аҳолини, жумладан, ёш оилалар, уйга муҳтож фуқароларни арзон, қулай, замонавий уй-жойлар билан таъминлашга хизмат қилмоқда.\nТермиз шаҳрида “Central Asia 2018. Фан, таълим, маданият ва бизнесда интернет ва ахборот-кутубхона ресурслари ўрни” мавзусида ўтказилаётган XII Халқаро конференцияси давом этмоқда.\n«Имом Бухорий» давлат мукофоти таъсис этилди\nЎзбекистон Республикаси Президентининг «Диний-маърифий соҳа фаолиятини тубдан такомиллаштириш чора-тадбирлари тўғрисида»ги фармонига мувофиқ, янги давлат мукофоти жорий этилди.


Уйда антисептик гелни қандай тайёрлаш мумкин? - 31 Марта 2020 - MP3 MUSIQALAR KLIPLAR YANGILIKLAR RASMLAR VIDEO KLIPLAR\nDushanba, 25.05.2020, 17:33\nГлавная » 2020 » Mart » 31 » Уйда антисептик гелни қандай тайёрлаш мумкин?\nАнтисептик гел таркиби қандай бўлиши керак?\nАнтисептик таъсир кучига эга бўлиши учун унинг энг камида 60 фоизини спирт ташкил қилиши лозим. Спиртнинг шу нисбати билангина антисептик самара кўрасатади: вирусларнинг тери тўқималарига ўрнашиб олишига имкон берувчи ёғ қобиғини ёриб ўтади.\nАроқ ва шу каби спирт сақловчи маҳсулотлар бунда тўғри келмайди, Чунки уларда спирт нисбати етарли даражада юқори эмас.\nАнтисептик гел тайёрлаш учун истеъмол қилинмайдиган, яъни тиббий ёки техник спиртдан фойдаланиш маъқул. Уни дорихонадан ёки техник товарлар дўконидан топиш мумкин.\nҚўлларни дезинфекциялаш учун спиртни соф ҳолда қўллаш ярамайди. Бу усул вирусни ўлдиради, аммо қўлнинг табиий ёғ қатламига шикаст ҳам етказади. Натижада ортиқча қуруқлик, қичиш, микрожароҳатлар ҳосил бўлиши, булар эса инфекция учун очиқ дарвоза вазифасини ўташи мумкин.\nАнтисептик гел самарали бўлиш билан бирга зарарсиз бўлиши ҳам муҳим. Бунинг учун у керакли нисбатдаги спирт ҳамда қўлни ҳимояловчи воситаларни ўзида жамлаши лозим.\nСизга керак бўладиган воситалар:\n– ингредиентларни аралаштириш учун тоза идиш;\n– чойқошиқ ёки ёғоч куракча;\n– тайёр гелни сақлаш учун қулай ихчам идиш (0,25-0,5 литр ҳажмли қопқоқли банка яхши вариант);\n– антисептикдан фойдаланиб юриш имконини берувчи идиш. У пурковчи дозаторга эга бўлиши керак. Бунинг учун дорихонадан харид қилинган антисептикнинг бўшаган идиши мос келади.\nЖаҳон соғлиқни сақлаш ташкилоти тавсия қилган рецепт\nЖССТ мутахассислари томонидан тавсия этиладиган бу антисептикдан қўлларни тоза тутиш ҳамда турли юза ва буюмларни дезинфекциялаш учун фойдаланиш мумкин.\n– 96 фоизли тиббиёт спирти – 100 мл;\n– 3 фоизли перекис водороди – 5 мл. Перекис вирусни ўлдирмайди, аммо суюқликда ҳосил бўлиши мумкин бўлган бактерия споралари билан курашади;\n– 98 фоизли глицерин – 2 мл;\n– қайнатиб совитилган сув – 10-15 мл.\nБарча ингредиентларни тоза идишга солиб, бир хил масса ҳосил бўлгунча аралаштириш керак. Массани пурковчи идишга солинг. Тайёр суюқлик уч сутка турсин, бу спиртда ёки идишда бўлиши мумкин бўлган микроорганизмлар ўлиши учун муҳим.\nТайёр антисептик воситага бир неча томчи эфир мойи ёки лимон суви қўшиш мумкин. Бу воситага ёқимли ҳид бағишлайди. Аммо бундай ҳид берувчилар аллергия бериши ҳам мумкинлигини унутманг.\nЯна бир самарали рецепт\nHealthline тиббий нашри тавсия этувчи бу антисептик 60 сония ичида микроб ва вирусларнинг 99,9 фоизини ўлдиради.\n– алоэ косметик гели – 50 мл;\n– ҳид берувчилар (лимон суви ёки исталган турдаги эфир мойи) – 3-4 томчи;\n– 98 фоизли глицерин – 3-4 томчи.\nБарча ингредиентларни бир хил массага келгунга қадар яхшилаб аралаштиринг. Глицеринни 3-4 томчидан ошириб юборманг, акс ҳолда гел ўта қуюқлашиб кетиши ва ёпишқоқ бўлиб қолиши мумкин. Тайёр массани пуркагичли идишга солинг. Антисептик тайёр.\nАнтисептик гелдан фойдаланиш тартиби\nАнтисептик гел қўллардаги вирус ва микробларни самарали йўқотиши учун ундан тўғри фойдаланиш керак.\nБитта қўл кафтига бир неча томчи антисептик томизинг / бир неча маротаба пурканг.\nКафт ва бармоқларингизни бир-бирига обдон ишқаланг. Қўллар тўлиқ қуригунча ишқалашда давом этинг (30-60 сония).\nКатегория: FOYDALI MASLAHATLAR / MASLAHATLAR / ФОЙДАЛИ МАСЛАХАТЛАР / МАСЛАХАТЛАР | Просмотров: 43 | | Теги: #habarlar, #ahborot, #news, #новости, #uznews, #Yangilik, #Yangiliklar, #xabarlar, #newsuz | Рейтинг: 0.0/0


Россияда уч ўспиринни қутқариш чоғида чўкиб кетган ўзбекистонлик йигит Қашқадарёдан бўлган\n15:33 / 11.08.2017\n2017 йилнинг 13 июль куни Россияда ўзбекистонлик 21 ёшли йигит ёш болани қутқариш чоғида чўкиб кетгани ҳақида хабар берилганди. Ўшанда ўзбекистонлик йигитнинг исм-фамилияси номаълум эди. Баъзи маълумотлар эса ноаниқ эди. Масалан, йигит бир болани қутқариши ҳақида ёзилган, аслида эса уларнинг сони уч нафар бўлган. Шунингдек, у Россияга келишдан аввал қаерда яшагани ҳақида ҳам маълумот йўқ эди.\nЖурналист Тошпўлат Раҳматуллевнинг маълум қилишича, Қашқадарё вилояти Чироқчи туманининг Шакарбулоқ қишлоғидан бўлган 21 ёшли Қувондиқ Қаландаров ҳақида батафсил маълумотни ижтимоий тармоқда унинг дўсти Мақсуд Маҳмудовдан олган. Унинг сўзларига кўра, яқинда Аҳмад исмли акаси Новороссийскдан қайтиб келган. Куни кеча эса унга бу шаҳардаги танишлари қўнғироқ қилиб, фожиа ҳақида хабар беришган. Улар Телеграм орқали ҳодиса ҳақида сўз юритилган мақола эълон қилинган газетанинг фотосуратини ҳам юборишган.\n«Новый Новороссийск» газетаси мухбири Елена Калашникованинг ёзишича, 10 июль куни Қувондиқ шериги Музроб Бободўстов билан кўчадаги тренажёрларда шуғулланиб, чўмилишга кетишган. Улар қурилишда ишлашган.\nҚувондиқ уйга қайтаётган пайтда, уч нафар кичик ёшдаги бола сувга тушиб кетгани ва шамол уларни очиқ денгизга қараб суриб кетганини кўрган. У дарҳол сувга ўзини ташлаган ва уч болани қутқарган, бироқ ўзи чўкиб кетган. Унинг жасади келаси кун эрталабки вақтларда топилди.\nЖурналист Қ.Қаландаровнинг тоғаси Юсуф Жувоновнинг телефон рақамини топган. Тоғанинг сўзларига кўра, Қувондиқ оиланинг ягона боқувчиси бўлган. Уч йил аввал унинг отаси вафот этиб, онаси уч фарзанд билан қолган. Қувондиқнинг коллежда ўқийдиган укаси ва мактабда таҳсил олувчи синглиси бор.\n«Қувондиқнинг жасадини оиласига қурилиш ташкилоти бригадири Шавкар Жўраев олиб келиб топширди, - дейди Жуванов. – Жасадни олиб келиш бўйича маблағлар ишчилар томонидан йиғилди, харажатларнинг бир қисми эса қурилиш ташкилоти томонидан қопланди».\nБу ёш йигитнинг шундай қаҳрамонлиги ҳақида ҳамюртлари биладими? Журналист “Қашқадарё” вилоят газетаси ва “Чироқчи” туман газетасига қўнғироқ қилиб, у ерда ишловчи журналистларга бу ҳолат таниш эмаслигини билган. Чироқчи тумани ҳокимининг биринчи ўринбосари Илҳом Файзиев ҳам Қаландаровнинг жасорати ҳақида ҳеч нарса эшитмаганини тан олган.\nЖурналистнинг таъкидлашича, “афтидан, Қашқадарё вилоятида Интернет тармоғидаги янгиликларни кузатиб боришмайди. Қувондиқ Қаландаровнинг жасоратини марказий ва маҳаллий оммавий ахборот воситаларида ёритиш керак, Қашқадарё вилояти, хусусан, Чироқчи тумани раҳбарияти эътиборини марҳумнинг оиласига ёрдам кўрсатишга қаратиш керак”.


Сабзи шарбати инсон организми учун жуда фойдалидир\nМуаллиф Агроном 12.12.2018\nСабзи шарбати ўзининг ширин таъми билан бошқа сабзавотли шарбатлардан ажралиб туради. У витаминларга бой бўлиб, инсон организмини А дармондориси билан етарли миқдорда таъминлайди. Сабзи шарбатининг бир қанча касалликларни даволашда аҳамияти катта. Булардан бири атеросклероз, миокард инфаркти, буйракда туз йиғилиши ва дерматит, экзема каби тери касалликлари ва бошқа хасталикларни даволашда кони фойда.\nШунингдек, бу шарбат иштаҳани очиб, иммунитетни мустаҳкамлайди. Кўриш қобилиятини оширади, жигар, буйрак, бўқоқ ва бошқа ички касалликларда сабзи шарбати фойдалидир. Сабзи шарбати “ёшлик эликсири” деб ҳам номланади. Ҳафтада 2 маротаба сабзи шарбати истеъмол қилиш, организмни инфекцияларга қарши ҳимоя кучини оширади. Иштаҳани яхшилаб, кўриш қобилиятини маромига келтиради. Терини таранглаштириб, рангни тиниқлаштиради.\nТаркибида бир қанча микроэлементлар, бета-каротин, В гуруҳга мансуб витаминлар, флавоноид, ферментлар, минерал туз, калий, магний, рух, йод, барий мавжуд. Шу билан бирга, сабзи таркибидаги А дармондориси организмни касалликларга қарши ҳимоя кучини оширади.\nСабзи шарбатини ёш болаларга бериш мумкинми?\nАгар фарзандингизга сабзи шарбатининг таъми ёқмаса, ундай ҳолда сабзи билан олма шарбатини аралаштириб беринг. Шунда бундай шарбат фарзандингизга ёқиши шубҳасиз.\nТайёрлаш усули: сабзининг ширинроқ турини танлаб оласиз. Пўстини арчиб, шарбат сиқиб чиқарувчи аппаратдан ўтказасиз. Бир стакан сабзи шарбатига 1 ош қошиқ лавлаги сувидан қўшиб юборсангиз унинг фойдали хусусияти янада ошади.


Самарқандда қўлбола алкоголь ишлаб чиқараётган цех фаолияти фош этилди\nЖами овоз: 9312 та.\nБош прокуратура ҳузуридаги Департаментнинг Самарқанд шаҳар бўлими томонидан ўтказилган тезкор тадбирда, фуқаро Ф.Г. яширин цех ташкил қилиб, қўлбола усулда тайёрланган қалбаки акциз маркалар билан елимланган ароқ маҳсулотларини бошқа фуқарога сотаётган вақтида ушланган.\nКиритилди: 14:32 22.11.2019. Ўқилди: 1118 марта. Фикрлар сони: 0 та.


1 йил аввал 7543 siyrat.uz\nҲижрий 557 йил. Ироқнинг шамолий қисмидаги шаҳарларда ҳаво ўзгариб, осмонда чақмоқ чақа бошлади. Одил, тақводор подшо Маҳмуд Нуриддин Занкий ҳар доимгидек таҳажжуд намозини ўқиб бўлгач, ухлашга ётди. Кўп ўтмай, тушида Пайғамбаримиз соллаллоҳу алайҳи васалламнинг: «Мени мана бу икки оқ-сариқдан келган одамдан қутқаргин», деяётганларини кўрди. Подшоҳ чўчиб уйғониб, ўрнидан турди. Таҳорат олиб, намоз ўқиди, сўнг Пайғамбаримиз соллаллоҳу алайҳи васалламга саловот айтиб, яна уйқуга кетди. Сал ўтмай яна туш кўрди. Тушига яна Расулуллоҳ соллаллоҳу алайҳи васаллам кирдилар, «Эй Маҳмуд! Мени мана бу иккита малла одамдан қутқаргин» деб, оқ-сариқдан келган икки кишига ишора қилдилар. Маҳмуд Нуриддин яна чўчиб уйғонди. Таҳорат олиб, намоз ўқиди ва яна саловот айтиб, иккинчи марта уйқуга ётди. Кўзи илиниши биланоқ яна Расулуллоҳ соллаллоҳу алайҳи васалламни туш кўрди. У Зот яна бояги сўзларини қайтардилар. Подшоҳ уйғониб, ўрнидан турди. «Энди уйқу йўқ», деди-да, кўрган тушини доно ва зийрак вазири Жамолиддин Мусилийга айтди. Вазир подшоҳга: «Муҳтарам султон, бу тушингизни ҳеч кимга айтманг. Ҳозирнинг ўзида Мадинага қараб йўл олинг», деди. Маҳмуд Нуриддин Занкий ўша заҳоти ўзи билан бир қанча мол-мулк, йигирма кишилик аскар ва доно вазирини олиб Мадина томон йўл олди. Ўн олти кун деганда Мадинаи Мунавварага етиб келишди. Султон ғусл қилиб, Масжиди Набавийга кирди ва Равзаи мутоҳҳарада намоз ўқиди. Сўнг Пайғамбаримиз соллаллоҳу алайҳи васалламнинг қабрлари олдига келди, у Зотга салом ва саловот айтди. Сўнг нима қилишини билмай, туриб қолди. Доно вазир подшоҳга: «Мадина аҳлининг барчасига «Подшоҳнинг совғаси бор», деб эълон қилинг. Сўнг совға олишга келганларга қаранг. Тушингизда кўрган одамни учратсангиз, уни ҳибсга олиб, сўроқ қиламиз», деди. Дарҳақиқат, эълондан сўнг Мадина аҳли подшодан совға олиш учун бирин-кетин кела бошлашди. Подшоҳ совғаларни ҳар бир кишига ўз қўли билан улашди. Ҳаммага совға тарқатиб бўлинди, аммо султон тушида кўрган одамларни учратмади. Сўнг Мадина улуғларидан: «Мадинадаги ҳамма совға олиб бўлдими?», деб сўради. Улар: «Ҳа, султоним! Ҳамма олди. Фақатгина Мағрибдан келган икки киши совға олишга келмади. Улар жуда тақводор кишилар экан, кўплаб муҳтожларга ҳадя улашишди. Ҳар куни кечгача Масжиди Набавийда ибодат қилишади. Эрталаб тонгда Бақиъ қабристонини зиёрат қилишади. Жуда яхши инсонлар экан», деб жавоб беришди. Подшо «Уларни менинг ҳузуримга олиб келинглар», деди. Уларни олиб келишган эди, подшо уларни дарҳол таниди. Улар Пайғамбаримиз соллаллоҳу алайҳи васаллам тушда кўрсатган ўша оқ-сариқдан келган икки киши эди. Подшо уларнинг бу ерга келиш сабабини сўради. Улар: «Бу дунёда Расулуллоҳ соллаллоҳу алайҳи васалламга қўшни бўлиб, равзаларида намоз ўқиб, буюк саҳобаларнинг қабрларини зиёрат қилиш учун келганмиз», дейишди. Подшоҳ: «Қаерда қўним топдингизлар?» деб сўради. Улар: «Пайғамбаримиз соллаллоҳу алайҳи васалламнинг Ҳужраи саодатларига яқин бир маҳаллада», дейишди. Подшоҳ уларнинг уйини кўриш учун борди. Қараса, садақа ва эҳсон қилиш учун олиб келинган бойликлар ва баъзи китоблар бор экан. Подшоҳ таажжубда қолди. Тушида Расулуллоҳ соллаллоҳу алайҳи васаллам шу икковидан мени қутқар деган эдилар, булар эса солиҳ, тақводор зотлар бўлиб чиқяпти-ку, деб ҳайрон эди. Орадан сал ўтмай, султон уларнинг уйини қайтадан текширди. Бир бўйранинг тагини кўтариб қарашса, чуқур ҳандақ бор экан. Ҳандаққа тушиб, ичини машъала билан ёритишди. Бу Пайғамбаримиз соллаллоҳу алайҳи васалламнинг Ҳужраи саодатларига томонга қараб қазилган лаҳм бўлиб чиқди. Маҳмуд Нуриддин Занкий Мадинага етиб келганда лаҳмнинг охири Ҳужраи саодатга озгина қолган экан. Подшоҳ уларни қаттиқ сўроқ қилди. Маълум бўлишича, улар асли насронийлар экан. Сўроқ давомида иккови Расулуллоҳ соллаллоҳу алайҳи васалламнинг жуссаларини ўғирлаш учун келганига иқрор бўлди. Улар кечалари лаҳм кавлашар, эрта тонгда эса гўё Бақиъ қабристонини зиёрат қилган кишидек кўриниб, аслида тунда тўпланиб қолган тупроқни қабристонга тўкиш учун боришар экан. Подшоҳ уларни қатл қилди, Ҳужраи саодатнинг атрофини эса чуқур қилиб кавлатди, атрофига қўрғошин эритиб қуйиб, мустаҳкамлаб қўйди. Одил, тақводор подшоҳ Султон Маҳмуд Нуриддин Занкий Пайғамбаримиз соллаллоҳу алайҳи васаллам ўзларини ҳимоя қилиш учун уни лойиқ кўрганларига, уни танлаганларига хурсанд бўлганидан кўз ёшларини тия олмас эди. (Ушбу маълумотлар имом Барзанжийнинг «Тарихул Мадина», Ибн Нажжорнинг «Тарихул Бағдод», Муҳиюддин Тобарийнинг «Риёзун назира» ва Аллома Саййид Нуриддин Али Самҳудийнинг «Хулосатул вафо» асарларида келтирилган) Тарихга назар ташлайдиган бўлсак, беш марта Пайғамбаримиз соллаллоҳу алайҳи васалламнинг муборак жасадларини ўғирлашга уринишган. Лекин нияти бузуқ ўғриларнинг бирортаси мақсадига эришмаган. Зеро тирикликларида ҳимоя қилган Аллоҳ, вафот этганларидан кейин ҳам Ўзи ҳимоя қилади: وَاللَّهُ يَعْصِمُكَ مِنَ النَّاسِ «Аллоҳ сени одамлардан сақлар». (Моида сураси 67 – оят)\nАбдулазиз Мансурхўжа ўғли


Тўйини ҳам қадрдон клубида ўтказган "ўзбек Фергюсони" 73 ёшда! / CHAMPIONAT.asia\nТўйини ҳам қадрдон клубида ўтказган "ўзбек Фергюсони" 73 ёшда!\n30 май 09:57\nТеглар : Юрий Саркисян Нефтчи БунёдкорТуғилган кун\nБугун, 30 май куни халқимиз орасида "ўзбек Фергюсони" номи билан машҳур бўлган тажрибали мутахассис Юрий Саркисян қутлуғ 73 ёшини қарши олди.\nЎзбекистон Республикасида хизмат кўрсатган мураббий, "Дўстлик" ва "Меҳнат шуҳрати" орденлари соҳиби, беш карра Ўзбекистон чемпиони, тажрибали мутахассис, ўз касбининг ҳақиқий жонкуяри, меҳрибон ота Юрий Вазгенович ҳақида ҳар қанча гапирсак оз. Бу ҳазрати Инсоннинг мамлакатимиз футболи ривожига қўшган хиссаси беқиёс. Саркисян ярим асрга яқинроқ мураббийлик фаолияти давомида ўзбек футболига юзлаб кўзга кўринган футболчиларни етказиб берди. Ҳозирда унинг шогирдлари мураббий сифатида ўз устозлари бошлаб берган шарафли ишни давом эттиришяпти.\n1947 йилнинг 30 май куни Арманистонда дунёга келган бугунги кун қаҳрамони тақдир тақозоси ила оиласи билан бирга Ўзбекистонга кўчиб ўтади. Саркисян 1968 йили футболчилик фаолиятини Олмалиқнинг "Металлург" клубида бошлаган. 1970 йилда Термизнинг "Автомобилист" клубига кўчиб ўтди. 1974 йили Термизнинг бошқа бир жамоаси "Спартак" шарафини ҳимоя қилди. 1975 йилда эса кейинчалик ўзининг иккинчи уйига айланган Фарғонанинг "Нефтяник" (ҳозирги "Нефтчи") клуби сафига бориб қўшилди. 1978 йилги мавсумни "Шахрихончи"да ўтказган. Кейин "Нефтяник"ка қайтиб, фаолиятини охиригача шу жамоа либосида майдонга тушди. Юрий Саркисян 1982 йилда профессионал футболчилик фаолиятини якунлаб, мураббийликда иш бошлади.\nВазгенович 1985 йили футбол мураббийларини тайёрлаш Олий мактабини якунлаб, олий тоифали мураббий даражасини қўлга киритди. 1987 йилда "Нефтяник" клуби бош мураббийи сифатида фаолиятини бошлайди. 1987-1989 йиллар оралиғида фарғоналиклар Юрий Вазгенович қўл остида собиқ СССР чемпионати иккинчи лигаси 7-минтақасининг ғолиби бўлган. "Нефтяник" 1990 йилда иккинчи лига шарқ минтақаси чемпиони сифатида Биринчи лигада қатнашиш ҳуқуқини қўлга киритган. 1991 йили "Нефтяник" биринчи лига мавсумини 7-ўринда якунлади.\nМустақил Ўзбекистон чемпионати ўтказила бошланган 1992 йилдан "Нефтяник" клуби номи "Нефтчи"га ўзгартирилди. Фарғона вилоятининг бош жамоаси Юрий Саркисян бошчилигида беш марта Ўзбекистон чемпиони, икки карра мамлакат Кубоги соҳиби, тўққиз марта вице-чемпион, бир маротаба бронза медалларини қўлга киритган.\nБундан ташқари, "Нефтчи" Саркисян билан бирга ОФК Чемпионлари лигасининг бронза медали (1994/95), МДҲ кубоги (1994)нинг кумуш медал эгасига айланган. Бежизга Юрий Саркисянни англиялик афсона Алекс Фергюсонга қиёслашмаган. У узлуксиз 27 йил давомида "Нефтчи" жамоаси бош мураббийи бўлган. Юрий Вазгенович 2013 йилнинг 11 май куни "Нефтчи"ни тарк этган. Бугун таваллуд айёмини нишонлаётган қаҳрамонимиз 2014 йилдан то шу кунгача "Бунёдкор" жамоасида маслаҳатчи мураббий лавозимида самарали ишлаб келяпти.\nБундан уч йил аввал Юрий Саркисяннинг 70 йиллик юбилейи "Бунёдкор" клубида катта масштабда нишонланган эди. Тадбир якунида сўз навбати юбилярга берилган ва бугунги кун қаҳрамони ажойиб фикрлари билан залга йиғилганларнинг олқишига сазовор бўлганди.\n- Мен тақдиримдан миннатдорман. Ўзбекистонда яшаётганимдан, шундай иноқ ва аҳил инсонлар билан бирга эканлигимдан жуда хурсандман. Буни ҳар доим таъкидлаб келаман. Мен 20 ёшлигимда Еревандан кетганман ва Ўзбекистонга келганман. Ўзбекистонга келиб футбол ўйнашни бошладим. 1982 йилга қадар футбол ўйнадим ва кейин бутсамни михга илдим. Кейин мени мураббий ёрдамчиси қилиб жамоага олиб қолишди. Кейин мени Москвага ўқишга жўнатишди. Ўшанда Ўзбекистон бўйича битта жой ажратилганди. 72 аризачилар ичидан менга ўқишга кириш насиб этди. Икки йил Москвада ўқиб қайтдим. Мураббийлик дипломини қўлга киритиб қайтгач, Фарғонанинг "Нефтчи" жамоасини қабул қилиб олдим. 1987 йилдан 2013 йилга қадар "Нефтчи"да ишладим. Бу вақт оралиғида бир қатор ютуқларга эришдим. 9 марта олтин, 10та кумуш ва иккита бронза медалини қўлга киритдим. Осиё чемпионлар лигасида 25 йил ичида фақат мени бошқарувимда "Нефтчи" медал ютишни уддалаган. Мен ўзимга-ўзим ҳеч қачон жамоага футболчи сотиб олмайман, деб сўз бергандим. Доимо ёш иқтидорларга, қишлоқдаги болакайларга эътибор қаратардим. Мени ўзбек халқи тарбиялаган. Ўзбек халқи мени ҳаётдаги йўлимни кўрсатган. Фарзандларим ҳам Ўзбекистонда туғилишган. Мен "Нефтчи" билан 4 йил кетма-кет чемпион бўлганимдан кейин 1996 йили "Навбаҳор" олтин медалларга эга чиққанди. Ўшанда мен жуда қаттиқ ранжиганман. Кейин кетишни ўйлаб қолдим. Россияда ишламоқчи бўлиб тургандим. Мени амаким бўларди, ўшанда у менга кетмасликни маслаҳат берган. Кетма, сен шу ерда машҳур бўлдинг, шундай жамоани бошқаряпсан, деди. Лекин мен кетмоқчи эдим. Бу ерда ҳеч кимга керак эмасман, деб ўйлаб қолгандим. Лекин амаким, менга қулоқ сол, президент ҳамма нарсани билади, деди. Бир йил шошмагин деб маслаҳат берди. 1997 йили Ўзбекистон терма жамоаси билан Комбоджага кетгандим. Келишим билан уйимга ҳукуматдан телеграмма келди. Бундай очиб қарасам, қилган меҳнатлари учун, Ўзбекистон спорти ривожи йўлида қўшган ҳиссалари учун "Нефтчи" клуби ҳамда Ўзбекистон терма жамоаси бош мураббийи Юрий Саркисян "Дўстлик" ордени билан тақдирлансин, деб ёзилган. Шундан кейин ҳеч қачон Ўзбекистондан кетмасликка ўзимга-ўзимга сўз берганман. Ва доим ўзбек ёшларига эътибор қаратиб, улардан келажакда яхши футболчи чиқиши учун меҳнат қиламан, деб ваъда бердим. Барчага катта раҳмат!\nАлишер Никимбаев, футбол мутахассиси:\n- Юрий Вазгенович билан илк учрашувимизни худди кечагидек эслайман. Бу воқеа 1992 йили бўлиб ўтган. Ўша пайтда мен "Спорт" газетасида журналист сифатида ишлардим. "Нефтчи" 1991 йили СССР биринчи лигасида 7-ўринни эгаллаган. Ўша мавсумни ҳам аниқ эслайман. Илк учрашувимиз 1992 йили "Пахтакор" стадионида бўлган. Ўша жанжалли ўйиндан сўнг Вазгенович билан учрашганмиз. Ёдингизда бўлса, мустақил Ўзбекистон чемпионатининг 3-турида "Пахтакор" ўз майдонида "Нефтчи"ни қабул қилган. Ўша ўйинда "Пахтакор" Вели Касумовнинг дубли эвазига 2:0 ҳисобида ғалаба қозонган эди. Майдон эгалари таркиби Игорь Шквирин, Миржалол Қосимов, Геннадий Денисов, Андрей Пятницкий, Вели Касумов сингари машҳур футболчилар майдонга тушишган. Ваҳоланки, мавсум бошланиши олдидан Шквирин, Қосимов ва Денисов Владикавказнинг "Алания"сига, Вели Касумов эса Москванинг "Спартак" клубига ўтиб кетганди. Лекин "Пахтакор" раҳбарияти бу тўрт футболчини "Нефтчи"га қарши ўйинда майдонга туширган. Учрашувдан сўнг "Нефтчи" айнан шу ҳолат юзасида ЎФФга шикоят ёзган. Федерация ўйин натижасини бекор қилган ва учрашувни қайтадан ўтказиш бўйича қарор чиқарган. Такрорий ўйинда "Нефтчи" 2:1 ҳисобида зафар қучган. Демак, Юрий Саркисян билан биринчи учрашувимиз "тарихий ўйин"да содир бўлган. Мана бир неча йилдирки, оилавий борди-келдимиз ҳам бор. Шу тобда бир қизиқарли воқеа ёдимга тушиб кетди. 1993 йилнинг 30 май куни "Нефтчи" Фарғонада Самарқанднинг "Динамо" клубини қабул қилган. Ўйин унинг туғилган кунига тўғри келган. Одатда мураббийлар ўйин куни туғилган куни бўлса, бугунги ғалабангиз мен учун совға бўлади, бошқа ҳеч қандай совғанинг керак йўқ, дейишади. Фарғонадаги ўша ўйиндан олдин ҳам худди шундай ҳолат рўй берган. Фақат бу сафар ташаббус футболчиларнинг ўзидан чиққан. Сергей Завалнюк ва Александр Тихонов эрталабки жамоа йиғилишидан сўнг "Юрий Вазгенович, бугунги таваллуд айёмингизга нима совға қилиш ҳақида бош қотиряпмиз. Бундай ўйлаб қарасак, ҳамма нарсангиз бор экан. Шунга футболчилар билан маслаҳатлашган ҳолда бугунги "Динамо" устидан қозонилажак ғалабани сизга бағишламоқчимиз", дейишади. Эътиборга молиқ жиҳати шундаки, ўйин 0:0 ҳисобидаги дуранг билан якунланади. "Динамо" дарвозасига белгиланган иккала пенальтини ҳам Олег Горвиц қайтаради. Ана шундай қизиқ воқеа рўй берганди. Фурсатдан фойдаланиб, ўзим ва оила аъзоларим номидан Юрий Вазгеновични бугунги таваллуд айёми билан муборакбод этаман. Яна кўп йиллар давомида ўзбек футболига хизмат қилиб юрсинлар.\nИслом Тўхтахўжаев, миллий терма жамоа ҳимоячиси:\n- Юрий Вазгенович мен учун отамдек азиз ва улуғ инсон. Футболчи бўлиб шаклланишим, бугунги даражамга чиқишимда бу мураббийнинг хизматлари жуда катта бўлган. Саркисян Фарғонадаги футбол мактабида ўқиб юрган кезларим ўйинимизни томоша қилиш учун келган. Кейинчалик мени "Нефтчи" сафига таклиф қилган. Мураббийимиз ҳам узоқ гапириш мумкин. Албатта, бугун уларга қўнғироқ қилиб, таваллуд айёмлари билан табриклайман. Шундай бўлсада, сайтингиз орқали самимий қутловларимни етказиб қўясизлар деган умиддаман.\nНорбек Ниёзов, спорт шарҳловчиси:\n- Юрий Саркисян мен таниган мураббийлар орасида ҳурматга сазоворларидан. У тўйми, азами, ҳар қандай айтилган тадбирдан қолмайди, ўзбеклашиб кетган. Саркисян билан боғлиқ кўп латифалар юради футбол оламида. Ўзи ҳам хушчақчақ инсон. Афсуски, у юксакларга кўтарган “Нефтчи” бугун ўтмишга айланди. Вазгенович пойтахт клубларига муносиб қаршилик қилган ва уларни енгиб чемпион бўлган мураббий. Олий лига ўйинларидан кейинги матбуот анжуманлари бўладими, баъзан бўлмай қолса ҳам, журналистлардан ҳеч қачон ўзини олиб қочмаган. Масалага тўғри ёндошган. Ҳозиржавоблиги билан ҳурматимизни қозонган. Келинг, бир воқеани эслай.\nЎзбекистон футбол федерациясида катта мажлис бўляпти. Ўша пайтдаги Бош вазир ўринбосари, ЎФФ раҳбари ва бошқа расмий кишилар, футбол жамоатчилиги йиғилган. Шу йили Президент фармони билан Юрий Саркисян давлат мукофоти “Дўстлик” ордени билан мукофотланган. Орденни қабул қилгач, сўз унга берилди. Вазгенични бунчалик ҳаяжонланганини кўрмагандим. Одатда у бақир-чақир қилади, сўкинади, лекин... Нутқ бошланди, мен эса диктофонни ёқдим, овозни ёзиб эфирга бериш учун...\n“Спасибо нашему...” деб бошланган нутқ 5-6 дақиқа давом этди. Унинг ичида нотиқ миннатдорлик билдира туриб ҳам ўзининг “фирменний иборалари”ни ҳам роса ишлатди. Мажлис тугаганидан сўнг Вазгенични чақириб диктофондаги нутқини қўйиб бердим. Ҳозиргина тўлқинланиб гапирган одамнинг ранги оқариб, қўрқиб кетди. Ўша давр учун бу даҳшатнинг ўзи эди. Кейин уни хотиржам қилиб, бундай “сўз”ларни эфирга бермаслигимни айтдим. Кейин ишхонага бориб монтаж қилганимда “дурдона сўзлар”нинг ўзи 6 дақиқалик нутқда 2 дақиқача чиқди. Монтажчи қизлар уятдан қизариб кетишганди. Эфирга эса чиройли нутқ кетди, Саркисян уни эшитиб ўзи гапирганига ишонмаганини айтганди. Бу интервьюдан ҳамма хурсанд эди, катталар ҳам, бошқалар ҳам...\nЎзбекистон футболи ривожига қўшган хиссаси учун Юрий Саркисян "Дўстлик" (1997 йил) ва "Меҳнат шуҳрати" (2007 йил) ордени каби давлат мукофотлари билан тақдирланган. У Ўзбекистонда беш марта йилнинг энг яхши мураббийи деб топилган.\nҲамкасбимизнинг "Сиз футболни танлаганмисиз ёки футбол Сизни" дея берган саволига Вазгенович шундай жавоб берганди.\n- Менимча, футбол мени танлаган бўлса керак. Биласизми, бу ҳам табиатнинг бир туҳфаси бўлса керак. Биз мураббийлар - фақат ўзимизда борини ривожлантиришимиз мумкин, лекин кўп нарсага эришиш учун Худо томонидан ҳам берилган бўлиши керак. Мен ҳар йили янги мавсум олдидан кўплаб футболчиларни йиғиндан ўтказардим. Иқтидори борини жамоада олиб қолардим. Лекин футболчи чиқмайдиганлар билан асло ишлаган эмасман. Чунки бунинг фойдаси йўқ, қолаверса, вақт ҳам зое кетади. Ноябрь ойида Юрий Саркисян кўплаб ёшларни синовдан ўтказишини бутун Ўзбекистон биларди ва кўпчилик ўз боласини олиб келарди. Агар 200та бола ичидан 5-6 нафар яхшисини топсангиз, бу ҳам сиз учун катта ютуқ ҳисобланади. Яна бир қизиқарли факт келтираман: ишонасизми, ҳатто никоҳ тўйим ҳам "Нефтчи" ошхонасида бўлган. 1979 йил 6 ноябрь. Ўшанда бутун жамоа, футболчилар ва мураббийлар иштирок этганди. Мен ўзбек халқидан миннатдор бўлсам арзийди, чунки шу халқ менга футболда узоқ йил ишлаш имконини берди, Москвага бориб ўқишимга шароит яратди, Фарғонада ишлаб уй-жойли, оилали бўлдим. Буларнинг барчаси учун ташаккур айтиб қоламан.\nЎз ўрнида биз ҳам сайтимиз ўқувчилари номидан Юрий Саркисянни бугунги таваллуд айём билан чин юракдан муборакбод этамиз. Юрий Вазгеновичга узоқ умр, фарзанду неваралар роҳатини кўп йиллар кўриб юришларини Яратгандан сўраб қоламиз. Туғилган кун муборак, МАЭСТРО!\nКамолиддин Алимов тайёрлади\nЎсмирларимиз “Бунёдкор-2” вакилларини мағлуб этди 0\n30 май 15:14:01\nҲоким бобо билан Кападзе кал Саркисян ва Нефтчини йўқ бўлишига катта хисса қўшишди каламушлар\n30 май 11:44:23\nAra sen biz Fargonalik asil fudbol fanatlarini abadiy qalbida qolasan. Xamma xammasi uchun senga raxmat .Biz senbilan xarqanday grant kulubni Spartak nomli maydonmzda yanchib tashlay oldik. Xaqiqi anshlag ochl da al karama kelganda bolgandi. Biz osha dudboldan maydonda turib lazzat olganmz. Exxx u damlarrr\n30 май 11:20:36\nArman dust bumedi deb ketgazishdi lekin Uzbeklar nima qilishni Neftchini qanday grand klubni xozirgi axvolini kurib odamni raxmi keladi manam Fargona futbol litseyida uqiganman zborga Neftchiga hohlaganlar borishi kerakligini aytishganda rosti duximiz yetmagan Sarkisyandan keyin kim busa uynadi Neftchida\n30 май 11:20:22\nЮрий Вазгенович ўзбек футболини чўққига кўтарган биринчи рақамли инсонлардан. Табриклаймиз\n30 май 10:41:59\nЎзбек футболида иккита Арман бор. Бири кукларга кўтарган бўлса, иккинчиси ........\n30 май 10:17:25\nМашхур, тажрибали мутахасис Юрий Сакисянни таваллуд айёми билан табриклайман.\nЛекин Нефтчи Саркисяндан кейин кукармади.\n30 май 10:13:17\nТаърифга тил ожиз.Айём муборак маэстро!!!\n30 май 17:43:56\nФевзи Давлетов умуман Нефтчида уйнамаган\n30 май 13:10:06\nМен Навбахор мухлисиман. Менга роса Алам киларди Нефтчига ютказиш, ёки улардан оркада юриш. У́ша пайтларни роса ку́мсайди одам...\nУмрингиз узок бусин, Ара Вазгенович\n30 май 12:50:02\nС днём рождения АРА\n30 май 11:23:09\nАдолат тарафдори фойдаланувчининг фикрига жавоб бериш\nТўппа тўғри, гап йўқ\n01 июн 15:35:44\nМашхур, тажрибали мутахасис Юрий Сакисянни таваллуд айёми билан табриклайман. Лекин Нефтчи Саркисяндан кейин кукармади.\nХакикатдан бу инсон Нефтчи учун катта мехнат килган рахбарият саркисянни хурматини жойига куя билмади бош мураббий узгариш керак булса хурматини жойига куйиб кузатиб юборишмайдими. Орадан етти йил утди хеч булмаганда саркисянни жамоага маслахатчи мутахасис сифатида олиб келса буларди. Уз тажрибаси бн жамоага борини берарди. Аввалги саркисянни сигдирмаган рахбарият хозир булмаса керак.фаргонада нефтчидай жамоа, футбол йук булиб кетаверадимикин. Нега УФА этибор каратмаяпти Нефтчи такдирига\n01 июн 15:35:32\n30 май 19:13:51\n3-armanchi? U insonham borku!\n30 май 16:10:45\nМаснур Самандаров фойдаланувчининг фикрига жавоб бериш\nШоймардонов ва Давлетов Нефтчида умуман ўйнашмаган


Инвестициялар ва ташқи савдо бошқармаси бошлиғига ўринбосар тайинланди - zarnews.uz\nН.Мардонов 1984 йилда Иштихон туманида туғилган. 2007 йил Тошкент Ислом университети, 2012 йил Банк-молия академияси, 2014 йил Хитойнинг Сунь Ят-сен университетини ҳамда 2017 йил Ўзбекистон Республикаси Президенти ҳузуридаги давлат бошқаруви академиясини тамомлаган.\nТайинловга қадар Н.Мардонов вилоят ҳокимининг ўринбосари котибияти мудири вазифасида иш олиб борган.\nЭслатиб ўтамиз, вилоят инвестициялар ва ташқи савдо бошқармаси бошлиғининг биринчи ўринбосари лавозимида фаолият олиб борган Фарҳод Мажидов Жомбой тумани ҳокимининг биринчи ўринбосари лавозимига ўтказилганди.\nЖомбой тумани ҳокимига ўринбосар тайинланди\nЖомбой тумани ҳокимига маслаҳатчи тайинланди\nЎзбекистон ёшлар иттифоқи Самарқанд вилояти кенгашига раис сайланди\nТайлоқ тумани халқ таълими бўлимига мудир тайинланди


Бакуда Халқаро Турк академияси III мажлиси бўлиб ўтди\n30 Январь 16:26\nBAKÝ. Kazinform – Бугун Озарбайжон пойтахти Баку шаҳрида Халқаро Турк академияси III мажлиси бўлиб ўтди, деб хабар беради Kazinform.\nТадбирда Қирғиз Республикаси Таълим ва фан вазирлигининг статс-котиби Жапаркул Ташиев ўзи бажариб келган Халқаро Турк академияси Илмий кенгаўи раиси вазивасини Озарбайжон вакили, ОР таълим вазири Д.Байрамовга топширди.\nМажлисда Академия 2019 йилги фаолияти сарҳисоб қилиниб, 2020 йилга мўлжалланган режалар белгилаб олинди.\nКенгаш аъзолари бирқатор масалалар юзасидан қарорлар қабул қилди.Йиғилишда Турк дунёсининг байрам кунлари рўйхати, илм-фан соҳасидаги ҳамкорлик, бирлашган илмий-тадқиқот лойиҳалари, келгусидаги устувор вазифалар муҳокама қилинди.\nЖорий йил Турк дунёсидаги йирик юбилейлар қаторида Тўникўк достонининг 1300 йиллиги, ал-Фаробийнинг 1150 йиллиги, Абайнинг 175 йиллиги, Манас достонининг 1025 йиллиги, ёзувчи ва публицист Нариман Наримановнинг 150 йиллик юбилейи бор.\nМажлис ишида Озарбайжон Республикаси Таълим вазири Джейхун Байрамов, Халқаро Турк академияси раҳбари Дархан Қидирали, Қозоғистон Республикаси Таълим ва фан вазирлиги масъул котиби Қанат Сарсембаев, Қирғиз Республикасы Таълим ва фан вазирлиги статс-котиби Жапаркул Ташиев, Туркия Республикаси Миллий таълим вазирлиги таълим ва тарбия кенгаши раиси Бурханеттин Донмез ва Озарбайжон Фанлар академияси президенти Рамиз Мехдиев иштирок этди.\nМажлис сўнггида китоблар кўргазмаси ташкил этилди.\nАкадемиянинг келгуси мажлиси Туркияда ташкил этилади.


«Ўзавтосаноат», Uzbekistan Airways каби компаниялар харидлари очиқланиши мумкин — қонун лойиҳаси – Газета.uz\nLotinchada 16 ноябр 2020, 17:52 Иқтисодиёт\nДавлат раҳбарининг 2019 йил 27 майдаги [ПФ-5729-сонли] фармонига асосан «Ўзбекистон Республикасининг «Давлат харидлари тўғрисида"ги Қонуннинг янги лойиҳаси Молия Вазирлиги томонидан ишлаб чиқилиб, Олий Мажлис қонунчилик палатаси муҳокамасига киритилди. Бу ҳақда Олий Мажлис Қонунчилик палатаси депутати Дониёр Ғаниев хабар бермоқда.\nТаъкидланишича, мазкур ҳужжат давлат харидлари тизимини янада такомиллаштириш, соҳада очиқлик ва шаффофликни таъминлаш, харидлар жараёнини соддалаштириш ва рақамлаштириш, коррупция ҳолатларини бартараф этиш, шунингдек, давлат харидлари тартибини бузганлик учун жавобгарлик белгилаш ва улар устидан жамоатчилик назоратини кучайтиришни назарда тутади.\nХабарда янги қонун лойиҳасида демократик принципларга асосланган бир қатор ижобий таклифлар илгари сурилаётгани айтилмоқда.\n«„Олмалиқ КМК“ АЖ, „Ўзбекнефтгаз“ АЖ, „Ўзбекистон темир йўллари“ АЖ ва Uzbekistan Airways АЖ каби стратегик аҳамиятга эга бўлган 24 та йирик хўжалик жамиятлари ва корхоналар харидлари ҳам энди қонунга мувофиқ белгиланган тартиб асосида амалга оширилиши белгиланмоқда. Маълумот учун, ушбу стратегик аҳамиятга эга хўжалик жамиятлари ва корхоналар томонидан 2019 йилда қарийб 47,6 трлн сўмлик ёки ЯИМнинг 9,3 фоизига тенг давлат харидлари амалга оширилган. Бу эса ўтган йилги жами давлат харидларининг 48 фоизига тенг», — дея таъкидлади депутат.\nАмалдаги қонунчиликка мувофиқ, корпоратив буюртмачилар сифатида давлат корхоналари, устав фондида давлат улуши 50 фоиздан ортиқ бўлган юридик шахслар ҳамда улар 50% дан ортиқ улушга эга бўлган юридик шахслар белгиланган. Лекин амалиётда ушбу ташкилотлар томонидан «набира» ташкилотлар ёки улушлар йиғиндиси сифатидаги ташкилотлар ташкил этиш ҳолатлари кузатилмоқда. Мисол учун, «Ўзавтосаноат» АЖ 100% давлат улушига эга юридик шахс ва ўз навбатида, жамият «Ўзавтокомпонентс» МЧЖда 100% улушга эга. «Ўзавтокомпонентс» МЧЖ эса «UzAutoMotors»га эҳтиёт қисмлар ишлаб чиқарувчи Uzsungwoo МЧЖ, Uz-Koram kompani МЧЖ ва «Автоойна» МЧЖ каби бир қатор корхонларада улушга [50% дан ортиқ] эга. Лекин амалдаги тартибга кўра, бу каби давлат улушига эга «набира» корхоналар томонидан амалга оширилаётган харидлар устидан назорат ўрнатиш имкони йўқ, натижада бу корхоналар харидларларида коррупцияни ривожланишига ҳамда асли давлатники бўлган маблағларнинг осонликча талон-тарож қилинишига имконият қолдирмоқда.\nШу сабаб, янги қонун лойиҳасида давлат улуши бевосита ёки билвосита 50% дан ортиқ бўлган барча турдаги корхоналар ҳам энди давлат, корпоратив буюртмачи сифатида белгилаш кўзда тутилмоқда.\n«Амалдаги қонунга мувофиқ ҳозирда харидларнинг фақатгина 2 та тури [электрон дўкон ва аукционъ электрон шаклда амалга оширилиши белгиланган бўлса, янги қонун лойиҳасида давлат харидларини амалга оширишнинг барча турлари, шу жумладан, тендер, энг яхши таклифларни танлаш савдолари ўрнатилган тартибда электрон шаклда амалга оширилиши белгиланмоқда. Бу эса харидларда инсон омили иштирокини қисқартиришга имкон яратади», — деди Дониёр Ғаниев.\nДавлат харидларида иштирок этаётган тадбиркорлик субъектларининг асл эгалари кимлигига оид маълумотлар жамоатчиликдан яширилиши соҳадаги яна бир асосий муаммолардан ҳисобланади. Шу боис янги қонун лойиҳасида янада шаффофликни таъминлаш ва коррупцион ҳолатларни бартараф этиш мақсадида бенефициар мулкдорлар тўғрисидаги маълумотлар очиқланиши белгиланмоқда.\nАксарият давлат буюртмачиларининг эътирозларидан келиб чиқиб, харидларни амалга ошириш муддатлари қисқартирилмоқда [масалан, электрон бозор 48 соатдан бир иш кунига, аукционлар камида ўн кунлик талабдан камида беш кунга].\nДавлат харидлари тўғрисидаги барча маълумотлардан кенг жамоатчиликнинг эркин фойдаланиш имконияти яратиш мақсадида давлат харидларига оид барча маълумотларни жамлаш, таҳлил қилиш ва мониторинг юритиш имкони берувчи махсус ахборот порталининг яратилиши кўзда тутилмоқда. Порталда давлат харидларини режалаштириш, харид қилиш тартиб-таомилларини амалга ошириш, шартнома тузиш, давлат харидлари мониторингини олиб бориш ва назорат қилиш жараёнлари тизимлаштирилади.\nБундан ташқари, давлат харидлари тўғрисидаги қонун ҳужжатларини бузганлик учун давлат хариди субъектлари ва уларнинг мансабдор шахсларига жавобгарлик белгилаш мақсадида МЖТ Кодекснинг тегишли ўзгартишлар киритилмоқда.\nБюджет маблағларидан самарали ва мақсадли фойдаланиш парламент назорати ролини ошириш мақсадида амалга оширилган барча давлат харидлари устидан Ҳисоб палатаси томонидан аудитдан ўтказилади. Унинг натижалари йил якуни бўйича Олий Мажлис Қонунчилик палатасига киритилади ҳамда очиқ ахборот манбаларда эълон қилиб борилади.\n«Ҳозирда Қонун лойиҳаси фракциялар томонидан кўриб чиқилмоқда ҳамда палатанинг навбатдаги ялпи йиғилишида биринчи ўқишда концептуал жиҳатдан муҳокама қилиниши кутилмоқда», — дейилади депутат хабарида.


Ўзбек насрининг энг жажжи асарлари - “Китоб дунёси” газетаси сайти\nЎзбек насрининг энг жажжи асарлари\n879 марта кўрилган.\nҚисқа ҳикоя жанри адабиётда янги бўлишига қарамай, тез оммалашди ва мухлислар эътиборини қозонди. Қисқа ҳикояларнинг отаси деб адабиётчилар Хемингуэйни тан оладилар. Ихчам жумлаларда кириш, кульминация ва ечимни ифодалаш санъати муаллифдан зийраклик, пухталик ва маълум ижодий тажрибани талаб этади.\nУстоз адибларимиз оз бўлса-да, ушбу жанрда мерос қолдиришган. Ёш қаламкашлар ҳам уларга эргашган ҳолда қисқа ҳикоялар машқ қилиб, даврий нашрларда эълон қилиб боришмоқда.\nҲозирга қадар мухлислар қўлига жаҳон адабиётининг кўплаб қисқа ҳикоялари китоб ҳолида етиб борган. Биз ҳам баҳоли қудрат ўзбек адабиётида таҳририятга келган қисқа ҳикояларни жамлаб, сизларга ҳавола этмоқдамиз.\n– Асарингиз лотин тилида ёзилганми дейман?\nМуаллиф ҳаяжонланиб кетди:\n– Нега... нега бундай деяпсиз?\n– Ўлик тил экан...\nУ ишдан қайтишда уч нафар фарзандига гоҳ уч дона банан, гоҳ уч дона шоколад харид қилади. Кўпроқ банан албатта. Бундан болалар бениҳоя хурсанд бўлиб, бананни олишлари билан уйни бошларига кўтаришади.\nОйлаб қовоғидан қор ёғиб, афтини буриштириб, аламини бегуноҳ болаларидан олиб, бирига жавраб, бирини койиб, қайнонасига зарда қилиб, саволларига «ҳа» ёки «йўқ»дан нарига ўтмай, ўзиниям, бошқаларниям сил қилиб ташлаган жувоннинг юзига кутилмаганда табассум югурди, ошхонада қўшиқ хиргойи қилаётганини эшитишди.\nЧетга ишлашга кетган эри қайтаётган экан...\n– Эрингизни доим безовта, бехаловат ҳолда кўрамиз, нима гап? – сўради маҳалла оқсоқоли.\n– У киши тинчлик ҳақида асар ёзаяпти, эътибор берманг, – деб жавоб берди аёл.\nҚизалоқ олти ёшда.\nДийдаси тош эди.\nОғир-оғир юриб стол ёнига келди. Тик турган алпозда оппоқ қоғозга ажи-бужи қилиб ёзди: “Кетдим. Уруш тугаса, менга хабар беринглар. Қайтиб келаман…”\nҚизни онаси олис-олисларга олиб кетди.\nВақт ўтди. Вақт учди. Ўша олис-олисларда бир қабр пайдо бўлди. Қабртошда ажи-бужи ҳарфлар билан шундай ёзилганди: “Кетдим. Уруш тугаса, хабар беринглар. Қайтиб келаман…”\nАмерикада яшайдиган ўзбек юртга келиб, дўстларига зиёфат берди. Ошналари унинг нима иш қилаётгани-ю, қанча топаётгани билан қизиқишди. Ҳаммаси аъло эмиш! Иши беш! Ҳафтасига фалон пул! Истаганча еб-ичади!\nЗиёфатга келганлар орасида ўқитувчи бўлиб ишлайдиган йигит ҳам бор эди. Америкалик уни унча хушламасди. Шу боис калака қила бошлади:\n– Эй, сен... ҳалиям папка қўлтиқлаб юрибсанми? Мана, мендан ўрган! Битта, иккита эмас, учта машинам бор! Вилламни кўрсанг, йиқилиб тушасан. Фирмалар очиб ташлаганман. Йирик компаниям бор! Хоҳлаган мамлакатимга саёҳат қиламан. Пулни ўйламайман. Доллар дегани оқиб келади менга! Ҳаммаси о’кей! Сен-чи, сен лаллайиб юрибсан! Қани айт, ниманг бор ўзи?\nЙигит мағрур жавоб берди:\n– Менинг Ватаним бор! Ўзбекистоним бор!\nҚиз ҳаяжон билан стол устидаги жўнатма қутисини силаб-сийпаларди.\n“Қандай яхши! Қандай ажойиб! Туғилган кунимни унутмабди! У мени севади! Нақадар бахтлиман! Қизиқ, ичида нима бор экан? Узукми? Гулларми? Балки мен ёқтирган атирдир? Мана, ҳозир кўзларимни юмиб, совғани очаман ва ичида нима борлигини билволаман... Қандай ёқимли дақиқалар...”\n– Кечирасиз, яхши қиз, марҳамат қилиб жўнатмани қайтарсангиз... Манзилни адаштиришибди...\nЁшлигимда ўжар ва дангаса эдим. Акаларим оғил қуришаётганда ёрдам бермаганим эсимда. Ўшанда девор орасига бир шиша қолдиришган эди. Унинг ичида хат бор. Хатга шу оғилни қурган кишилар исми ёзилган. Албатта, уларнинг орасида менинг номим йўқ. Кичик акамнинг айтишича, (ўшанда) хатга “Ўрозбой укамиз лой ишларига ёрдам бермасдан бир чаккада олма еб ўтирарди. У қўлини совуқ сувга ҳам урмайдиган ўжар. Дадамиз исмини Ўжарбой қўйса яхши бўларкан...” деб ёзишган экан.\nОғилни буздириб ўрнига каттароқ, замонавий қилиб қурдириш ниятида уста қўйганимда ўша хотиралар тинчлик бермай қўйди. Шиша деворнинг қайси жойида эканини билганим учун ҳам усталар кетгач, кечқурун ўша қисмни буздим ва шишани олдим. Агар бирор ким ўқиб қолса аниқ “Ўжарбой” бўлишим тайин эди. Шишани топганимдан хурсанд бўлиб, уни боғ тўрига олиб ўтдим ва синдириб хатни олдим, ўша кунларни эслаб ўқишга тушдим:\n“Бу оғил 19.. йил ака-ука Худойназаровлар томонидан қуриб битказилган.\nЛой қорувчи: катта акаси. Ғишт қуювчи: кичик акаси. Ғишт терувчи: отамиз Муҳаммад Худойназаров. Чой келтирувчи укамиз Ўрозбой, яъни шу ҳовлининг бўлажак эгаси”.\nҚизалоқ болалар уйида ота-онасининг юзини ерга қаратмасликка тиришарди. Улғайиб, мактабга боргач ҳам шуни ўйлади. Бир куни унга “ўғри” деб туҳмат қилишганида, энди ота-онаси ўзини ёмон кўриб қолишидан қўрқиб кетди. Йиғлади. Ота-онасига айбсиз эканини айтгиси, уларни жуда кўргиси келди...\nАхир қизалоқ уларни бирор марта кўрмаганди.\nДераза ортидан лип этиб шарпа ўтди.\n– Ашраф ота, – деди Ойжамол. – Нима қилдик?\nЭр-хотин жигар қовуриб, энди емоқчи бўлиб туришган эди. Эгамқул афтини кескин буриштириб:\n– Ошга пашша тушди. Яшир, – деди.\n– Кўзимиз учиб турувди-я! Қоронғудаям тинмайди бу чол.\nОйжамол қовурдоқни яширди. Эшик очилди, рўмолга товоқ тугиб олган чол кўринди.\n– Кампир ош қилувди, – деди чол. – Сизларгаям илиндик…\nМастликдан юмалаб ётган йигит қўшиқ айтарди.\n– Онажонинг рози қил, меҳрибонинг рози қил.\nОнаизор эса бу пайтда ичкиликбоз ўғил туфайли орттирган юрак хасталигидан касалхонада азоб чекарди.\n– Энди ухла, тойчоғим, – она шундай деб чироқни ўчирди.\n– Ойи! Ўчирманг, илтимос. Қоронғуликдан жуда қўрқаман! – деди кўзлари ожиз болакай.\n– «Онажоним» номли шеърингиз шундай юксак мукофотга лойиқ қўрилибди! Табриклаймиз, – деди мухбир шоирга.\n– Ташаккур! – мағрурланди ижодкор.\nБуни телевизордан томоша қилаётган Онанинг шодликдан кўзларига ёш келди. Ўғли машҳур шоир бўлибди! Сўнг Қариялар уйидаги чироқлар ўчирилди. Она ўрнига чўзилди.\nҚиз дорихонада ишларди. Ишдан қайтишда кунора, уч кунда бир қўшни чолга дори олиб келарди. Ҳарна-да!\nЯқинда қиз ишдан бўшади.\nОтахон ҳам кўпга бормади.\nИШСИЗЛИККА БОШЛАГАН ИШҚСИЗЛИК\nУ иш столимга гул қўйиб кетадиган одат чиқарди. Индамадим. Ишхонадигилар ҳазил аралаш пичинг қиладиган бўлишди. Миқ этмадим. У энди совға берадиган бўлиб қолди. Олмадим, аммо индамадим. У бир куни никоҳ узуги берди. Рад этдим ва индамай қўя қолдим. Кейин у бирдан столимга тўйига таклифнома ва ишдан бўшатилганим ҳақида ҳужжат ташлаб кетди. Индамадим. Нима ҳам дердим. У бошлиғим эди.\nОна жангга кузатаётган ўғлини “бошинг тошдан бўлсин”, деб дуо қилди.\n«Пулини кимнинг номига ёзай?» – деди янга қайни укасининг қўлига тўрт дона тухум тутаркан.\nОдамлар орасида ранги қизарган йигит қўлидагини пештахта устида қайтариб қўйди. Йўлда кета туриб дўкон очиши учун акасига йиққанларини берганини янгаси билмаслигига ўзини ишонтира бошлади.\nМен ўзимни йўловчи деб ўйлагандим.\nУзоқ сафарга отландим. Сўнгра ширин хаёллар оғушида жимгина ором олишга шўнғидим. Бирдан чақмоқ чаққандай бўлди. Даҳшатли чинқироқ товушлар ва одамнинг ўкирик овози, йиғиси аралаш фарёд қулоғим узра ваҳм солди. Танам қаттиқ чайқалди. Лоқайд ва жоҳил ҳайдовчига бақиргим келди. Кўзларимни очдим.\nНақадар даҳшат! Нақадар фожиа! Ҳайдовчи эканман.\n– Улғайишни истамайман!\n– Чунки... Отам қариб боряпти.\n– Бу аёл билан яшашни истамайман!\n– Мен ҳам!\nСудья: Қарорингиз қатъийми?\nҲукм: Шу кундан бошлаб сизлар қонунан эр-хотин эмассиз!\nСуд залидан чиқаверишда аёлнинг телефони жиринглади.\n– Ким у!? Эркакнинг овозими? Нима иши бор экан сенда?\n– Ўзингиз-чи, суд давомида котиба қиздан кўзингизни узмадингиз-ку!\nКЕЧ ҚОЛГАН ҲАҚИҚАТ\nБир йигит йўлдан кетаётиб, кўзи ожиз бир эркакка урилиб кетди.\n– Узр, – деди, эркак...\n– Қайтишингизда боламизга хўрозқанд олиб келарсиз...\nФасллар ўзгарди, фасллар бир-бирининг ортидан қувди.\n– Ўғлим, қайтишингда неварамга хўрозқанд олиб келарсан...\n– Она, биласиз-ку, хўрозқандни ёмон кўраман!\nУчта қизнинг отасига:\n– Бу сафар ҳам қизми?\n– Алкаш одамни бошингизга урасизми?\n– Одам бўласанми?\n– Бу сафар ҳам ўхшамадими?\n– Ўзгариш сезилмаяптими?\n– Қанча умрим қолди?\nОсмонга термулиб турган қизга йигит:\n– Сенга осмондаги ойни олиб бераман, – деган ваъдани берди...\nОрадан йиллар ўтиб, икки нафар қиз фарзанд кўришди, оиланинг катта бекаси:\n– Отангиз ваъдани бериб устидан чиқмайди, бир замонлар осмондан ойни олиб бераман, деганди.\nСочларига оқ тушган киши:\n– Икки қизимизни осмондаги ойдан қаери кам? – дея жавоб берди...\nОпамнинг яна кўзи кўкарган. Бу гал ҳам эшикка уриб олибди.\n– Бўлди. Бас. У кунда билан яшамайсан. Ажрашасан.\n– Йўқ, у – эшик менинг ҳаётим.\nОРЗУ ВА ТАШВИШ\nЖума куни эди. Эрталабдан она-бола тез-тез юриб борарди.\n– Ойи, катта бўлсам, бой бўламан, кўп пул топаман-а? – деди етти-саккиз ёшлардаги болакай онасига кемтик тишларини кўрсатиб илжайганча.\n– Бўласан, болам, бўласан! – синиққина жилмайиб қўйди онаси.\n– Ўшанда синглимни даволатамиз-а?\n– Ҳа, болам. Тез-тез юрақол! – онаси астагина койиди.\nОна ўғлининг қўлидан етаклаганча масжид томон шошар, болакай эса бир олам орзу билан онасининг ёнида пилдираб борарди.\nМасжиднинг ёнига келгач, онаси ўғлига энгашиб, сочларидан силаб қўйди:\n– Сўзларинг эсингдами?\n– Ҳа, – деди болакай мунғайиб ва сўзларини такрорлади. – “Илтимос, озгина нонга пул бериб кетинг.”\n– Янги пойабзал сотиб олганимда доим битта қўшимча боғичга эга бўлишимни ўйлаб, қувонаман. Умуман кийилмайдиган иккинчи пой ҳақида эса ўйламасликка уринаман…\n– Бизнинг касбда хато қилишга ҳаққимиз йўқ. Аммо бошқа ҳамма касб хато қила-қила ўрганилади-ку, тўғрими? – куйиниб сўради сапёр.\n– Тўғри, – деб жавоб берди жарроҳ…\n– Устоз, портфель оғирми?\n– Йўқ, бўтам, замон оғир…\nНодирабегим Иброҳимова тўплади


Ҳолинг не фермер? « Ўзбекистон Халқ Ҳаракати\nҲолинг не фермер?\n21 January 2018 - 11:00\nЎтган асрнинг 30-йилларида колхозлаштириш ишлари қўпол равишда амалга оширилганлигини эътироф этамиз. Аммо, колхозларни фермер хўажликларига айлантиришда, кейинчалик уларни қайта «оптималлаштириш»да хатоликлар бўлмай, ҳаммаси силлиққина бўлдими?\nЎзаро суҳбатлар пайтида тажрибали колхўз раисининг колхўзларни фермерга айлантиришдан норози бўлиб гапиргани эсимда. Унинг бош далили – «колхўз одамларни иш билан таъминлаб турувди! Қўли текканнинг оғзи тегади, деганларидек, колхўзчилардан бири тўй қиладими? Таъзия маросими уюштирадими? Уларга колхўз правлениеси ёрдам бериб турганди. Энди бу фермер деганнинг ҳар бири ўзини колхўз раисидай ҳис қилади, энди бировни иш билан ҳам таъминламайди, ёрдам ҳам бермайди, яйловига мол кирса қувиб солади».\nРаиснинг гапларида жон бор эди. Яна бир оқил кишининг бундай фикриниям эътиборга молик дейман:\n–Колхўзлар тарқаб кетгач қишлоқларда ўғирлик кўпайиб кетди. Ҳатто, оналар ишсиз юрган ўғлига раҳми келганидан ўз эри, боласининг отаси чўнтагидан пул ўғирлаш ҳақида маслаҳат берган пайтлар бўлди.\nЯхшиям Россияда иш чиқиб қолди, бўлмаса қишлоқларда ўғирлик, ғарлик авж оларди!\nҚизиқ бир воқеани эшитганман. Билмадим буни тўқима деб ўйлаш ҳам мумкин. Аммо, менга гапирган киши ёлғон гапирмайдиган одам.\nКолхўз, совхўзларни йўқ қилиб, уларнинг ўрнига фермер хўжаликлари ташкил қилиш бўйича Бош-Қош бўлган раҳбар ишдан бўшаб қопти. Ҳовлисида Ўзбекистонда ноёб ҳисобланмиш узум навларидан қилинган токзори бор экан. Мансабда турган пайтида Тошкент, водий вилоятлари ҳокимлари шу мўъжазгина ҳовлидаги узумзорни парваришлашга энг зўр мутахассис жўнатиш учун бир-бирлари билан талашар эканлар. Ҳаёт шафқатсиз. Мансабдан кетгач барча талашлар барҳам топибди. Баҳор иссиғи авжига олаётган пайтда ўтган хотираларни эслаб собиқ Вазир токзорини яхшилаб парвариш қилдириш йўлини халқона ечибди.\n«Ўғлим,-дебди собиқ Вазир, кечқурунги овқат пайтида- токзорга қанақа ноёб узум навлари эктирганимни биласан, барглари ва новдалари каттариб, узунлаб букилиб қоляпти. Хомток қилишни билганимда ўзим эплардим, ҳам жисмоний меҳнат эди. Аммо, бу ишни устаси қилгани яхши. Эртага мардикор бозорга бориб, водийлик деҳқонлардан иккитасини олиб келсанг. Ишини қилади. Пулини берамиз гап тамом, вассалом».\nЎғил ҳам отасининг гапини икки қилмасдан эрта тонгдан мардикор бозорга борибди ва иккита тажрибали боғбон мардикорни олиб келиб, уларга ишни кўрсатибди. Бу пайтда собиқ Вазир тонгдан кейинги уйқуда экан. Деҳқонлар ишни кўламини чамалаб, «кун исиб кетмасдан, аввал тепадаги барг ва новдаларни хомтокини юламиз, кейин пастдагисини» дейишиб тепага чиқиб кетишибди.\nМардикорлар гапга чечан одамлар бўлиб, тез ишлашар ва кўп гапиришар ҳам экан. Уларнинг ғала-ғовур гурингидан собиқ Вазир ҳам уйғониб кетибди. Ташқарига чиқиб токзор остидаги йўлакчадан ҳожатхона томон юрибди ва бехосдан тепадаги мардикорлар унинг номини тилга олаётганликларини эшитиб қолибди.\n– Аҳмаджон,-дебди биринчи мардикор иккинчисига, узумларнинг нави зўр эканми? Уйнинг эгаси сара боғбон эканми? Лекин шунақанги навларни эктирган одам, узумни хомтокини узишни билмаса-я?\n– Бэ-э, қўйсангчи Фалончиев (уй эгаси фамилиясини айтиб)га ўхшаган муттаҳамнинг уйи бўлса керак, вилоятлардан бепул опкелтирган, узумини ейишни билади-ю уни парваришлашни билмайди!\n– Бўлиши мумкин, ўша муттаҳам бўлмаганда, сен билан биз бир гектарлик узумзоримизда ишлаб, бу ёқларга келиб қолармидик!\n– Ҳа, эсингда борми, бир гектарлик, икки гектарлик боғларни гапириб «бу Афандининг иши эмасми?»-деганди. Шундан кейин ҳамма кичик боғбонлар синиб кетувди!\n– Гапирма-э, ўша муттаҳамнинг фамилиясини эшитсам, жиним қўзийди!\nСобиқ Вазир ҳожатга боришниям эсдан чиқариб, юқоридатоклар барги остида кўринмайдиган мардикорларнинг жуда «илиқ» ҳақоратларини эшитибди. Уйнинг эгаси оқил одам экан «менинг ишдан кетишимга, мана шунақа мискинларнинг қарғиши сабаб» деб ўйлабди ва мардикорларнинг пастга тушишини кутиб, дастурхон ҳозирлабди.\nМардикорлар тепадаги ишларни якунлаб пастга тушсалар не кўз билан кўрсинларки, роса ҳақоратларга кўмган киши елкасида оқ сочиқ илиб, қўлида обтовани ушлаб, дастурхонда нонушта тайёрлаб турганмиш.\n–Э,-дебди мардикорлардан бири, – кечирасиз, уйнинг эгаси сизлигингизни билмай гапириб қўйибмиз.\n–Майли,-дебди, уйнинг эгаси уларнинг қўлига сув қуяр экан. Ўтган гапларни унутамиз, қилган хатоимни тушундим, узр, қани дастурхонга марҳамат.\nХулоса қилиб, битта ҳадисни келтираман.\nРасули Акрам деярли шундай бир мисол келтирганлар буни ноқобил раҳбарлар ва қора халққа нисбатан ишлатса бўлади, деб ўйлайман.\nКема тепаси, бошқарувида турганлар баландда туриб пастда, кема эшкагини тортаётганларга сув бермасалар, пастдаги меҳнаткашлар кемани тагини тешиб сув оладилар!


Boeing 787 Dreamliner учоғи тақдимот турнеси доирасида 2012 йилда Тошкент аэропортига ҳам қўнган эди.\n“Ўзбекистон ҳаво йўллари” сотиб олган Boeing-787-Dreamliner учоғи 9 сентябрь куни биринчи марта Олмаотага парвоз қилади.\nЎзбекистонга Dreamliner Boeing ширкатидан иккита Boeing-787-Dreamliner учоғи сотиб олиниши юзасидан шартнома имзолаган эди. Бу учоқлардан биринчиси Ўзбекистонга 31 август куни етиб келган. Иккинчи учоқ эса йил оҳиригача етказиб берилиши айтилмоқда.


Музей ҳақида биласизми? – Amaliy San'at Muzeyi\nМузей ҳақида биласизми?\nЎзбекистон Амалий санъат музейи.\nЎзбекистон Республикаси Маданият вазирлиги тизимидаги Ўзбекистон Амалий санъат музейи мамлакатимизда ўзига хос ягона музейлардан ҳисобланади.\nМузей асримизнинг 30-чи йилларда Ўзбекистон халқ ҳунармандларининг бир неча бор ўтказилган кўргазмалари маҳсули бўлган халқ усталарининг энг нодир асарларининг мажмуи сифатида 1937 йилда ташкил топган. (Музей дастлаб кўргазма сифатида фаолият юритган. Кейинчалик. Доимий ҳаракатдаги кўргазма”га айлантирилиб, музей мақоми берилган.\nМузей 1960 йилдан эътиборан, Ўзбекистон маҳаллий ишлаб чиқариш саноати бошқаруви таркибига киритилди ва “Ўзбекистон Амалий санъатининг доимий кўргазмаси” деб юритила бошланди.\nМустақиллик даврига келиб музей коллекцияси ноёб амалий санъат буюмлари билан тўлдирилиб, 1997 йилдан эса (Ўзбекистон Республикаси Вазирлар Маҳкамасининг 18 .08.1997 й. 405-сон қарори билан Ўзбекистон Республикаси Маданият ва спорт ишлари вазирлиги тасарруфига ўтказилган. Ана ўша вақтдан бери музей хазинасига халқ бадиий ҳунармандчилигининг ноёб асарлари сақланиб келинмоқда.) Ўзбекистон Амалий санъат музейи мақоми берилди. Айни пайтда музей Ўзбекистон Республикаси Маданият вазирлиги тасарруфидадир.\nМузей тўплами бадиий ва маънавий жиҳатдан ўта бой бўлиб, Х1Х-ХХ асрлар давомидаги ҳунармандчиликнинг ривожланиш тарихини кўрсатади. Музей биноси Х1Х аср охири меъморчилик-декоратив санъатининг ёрқин намунасидир.\n1938 йилда музей қарамоғига Х1Х асрга оид меъморий бино топширлади. 1870 йилда бунёд этилган ушбу меъморий обида шарқ санъатидан баҳраманд бўлган коллекционер ва элчи саналган А.А.Половцевнинг қароргоҳи бўлган. Муқаддам қурилган бино 1896-1904 йиллар мобайнида безатилиб, пардозланган.\nБинони безаш ишларига Половцовнинг шахсий илмий котиби шарқшунос М.С.Андреев бошчилик қилиб, Ўзбекистоннинг барча ҳудудларидан моҳир халқ усталарини жалб этган. Бинони чиройли қилиб безашда Бухоро, Хива, Самарқанд, Тошкент ва Риштоннинг энг яхши, қўли гул усталари қатнашган. Музей хазинасидаги бадиий буюмлар жаҳон аҳамиятига молик бўлиб, ўзбек халқининг моддий маданият ёдгорликларини ривожланиш тарихини очиб беради.\nУмуминсоният маданияти хазинасининг олдинги марраларида турувчи бу ёдгорликлар ёғоч ўймакорлигига оид, ёғочга бадиий нақш солиш, ганч ўймакорлиги, бадиий кулолчилик, мисгарлик, заргарлик, зардўзлик, каштачилик, лак миниатюраси, газламачиликнинг турли хиллари (читгарлик, атлас, адрас, беқасам, кимхоб, бахмал ва бошқалар) каби нодир буюмлар коллекцияларини ўз ичига олади. Бу бадиий асарлар ичида машҳур халқ усталари-хоразмлик ёғоч ўймакор устаси Ота Полвонов, бухоролик ганчкор уста Усто Ширин Муродов, самарқандлик уста Болта Жўраев, Умарқул Жўрақулов, қўқонлик уста Қодиржон Ҳайдаров, Лутфулла Фозилов, Тошкентлик уста Муҳиддин Рахимов, уста Усмон Зуфаров ва яна юзлаб ўзбек усталарининг ишлари ўзбек бадиий ҳунармандчилигини жаҳонга танитган асарлари сақланиб келинмоқда. Бу ноёб асарларни музей хазинасида музейшунос мутахассиларимиз аввайлаб асраб сақлаб келмоқдалар.\nМузейда турли йилларда А.И.Сидоренко (1965-1970), С.М.Абдураззоқова (1970-1978 ва 1982-1986), Ғ.И.Шоробогатов(1979-1980), Ш.Г.Ганиева (1986-1988), И.Тохтахожаев (1988), М.С.Расулова (1990-1992), Ғ.Н.Насриддинов (1992-1994), Ғ.М.Читкаускина (1994-1998), Т.Д.Дўстаев (1998-2009), Н.Н.Талипова (2009-2012), З.Г.Холикова (2013-2015), 2016-2017 йиллар Г.Каримов директор лавозимида фаолият юритганлар. 2017 йилнинг 22 июнидан эса А.Ш.Мирзорахимов музейга раҳбарлик қилмоқда.\nМузейда мунтазам экспозиция ўрнатилган бўлиб, халқ амалий санъатининг энг ноёб намуналарини ҳудуд, мактаб ва йўналиши бўйича намоён қилади. Музейга хорижий сайёҳ ва меҳмонлар дунёнинг кўплаб давлатларидан: АҚШ, Франция, Италия, Испания, Япония, Германия, Ҳиндистон, Хитой, Малайзия, араб мамлакатлари ва бошқа давлатлардан ташриф буюрадилар. Ташриф буюрувчиларга малакали экскурсия хизмати хорижий тилларда кўрсатилади.\nМузей ўзининг фаолияти давомида Ватанимизнинг йирик маданий ва маърифий марказларидан бирига айланди. Ҳар йили минглаб томошабинлар келиб кетувчи бу маскан халқимизнинг, чет эл туристлари, сайёҳлари, давлат арбоблари ва ҳукумат делегацияларининг севимли масканига айланиб қолган. Шу билан бир қаторда, музей ўзбек халқи амалий санъати тарихи билан шуғулланувчи мутахассислар , халқ усталари ва рассомларнинг ижодий фаолиятини такомиллаштиришда ўзига хос бир лабаратория вазифасини ўтаб келмоқда.\nБугунги кунда музей ўз залларида халқимиз яратган санъат дурдоналарини намойиш этиш билан бир қаторда ёш, ўсиб келаётган рассомлар, халқ усталари асарлари кўргазмасини ўтказишда уларга катта имкон яратиб бермоқда. Ўзбекистон амалий санъат музейи-ўзбек халқининг ҳақиқий санъат дурдонаси саналади. У халқ орасида ўзининг маънавий ва маърифий фаолиятини олиб бориб, музей осори-атиқалари бунда ўз аксини топган. Ҳар бир экспонат бадиий эстетик вазифасини бажариш билан томошобинга тарбиявий, ҳам ўтган кун воқелигини объектив ва субъектив таҳлил қилиб беради. Музейнинг асосий мавзуси –халқ амалий санъати бўлиб, туркум тарзида ишлатиб келинган маиший буюмлардир.\nМузей охирги 150 йил даври мобайнида ишлатилган замонавий экспонатларни кўрсатади. Қадимги ёдгорликлар намойишини бошқа тарихий музейларда учратамиз. Музейдан ўрин олган экспонатлар-халқ мероси, тарихи, санъати бўлиб, кишига маънавий озуқа саналади.\nЎзбекистон халқининг амалий санъати хилма-хиллиги музей тузилишини сақлаб беради. Экспозициядан турли хилдаги ёғоч наққошлиги ва ўймакорлиги, қўл ва машина каштачилиги, читгарлик, мато, зардўзлик, мисгарлик, шарқ миниатюраси, чинни шиша, либос ва гиламдўзлик буюмларига оид экспонатлар ўрин олган. Бу турдаги хилма-хиллик ўзбек анъанавий мактабларида мавжудлиги ва бир-биридан ранг, техника услуби билан ажралиши ҳисобига экспонатлар сони ва ҳажми кўпайиши учун хизмат қилади. Кўпгина иқтидорли ёш усталар ва халқ рассомлари бир-бирини тўлдириб, янги, замонавий оҳангда ижро этилган асарлар яратилмоқда.\nШунингдек, музей илмий-тарғибот ва тадқиқот ишларини олиб боради, ва ёш авлодни тарбиялашда ўз ҳиссасини қўшиб боради. Музей илмий ходимлари музей экспонатларини илмий жиҳатдан тадқиқ этиш, экспонат паспортини тузиш, кирим дафтарига қайд этиш, янги кўргазмалар ташкиллаштириш билан фаол қатнашадилар. Музей заҳирасидаги экспонатлар сони 7500 га яқин бўлиб, шундан 1000 га яқини экспозициядан ўрин олган. Ҳар бир санъат асари турига қараб алоҳида заллардан ўрин олган.\nМузей қурилиш биноси 2 қисмдан ташкил топган бўлиб, иккиси ҳам давр ва қурилиши жиҳатидан турлича. Музейнинг марказий қисми ҳисобланмиш “Меҳмонхона” Х1Х аср охири ва ХХ аср бошига оид бўлиб, ўзбек меъморчилигининг ҳақиқий дурдонаси саналади. Унинг Европа усулида қурилган биноси Шарқ санъати ва обидаси билан уйғунлашиб кетган. 1960 йил ушбу қисмнинг ўнг ва чап томонларига корпус кўринишида замонавий бино тушган. Бу ён томонлари қурилишида ўзбек ҳовли интерьери ва равон кўриниши сақлаб қолинган ва панжара тўсиқлари катта деразалар юзига тўсилган бўлиб, қуёшнинг нуридан тўсиб туради.\nМузейнинг катта залларида йирик экспонатлар ҳисобланган-гулкўрпа, палак, сўзана ва устун-эшиклар ўрин олган. Шунингдек зардўзлик намоёнлари, гилам ва шолчалар ҳам ўрин олган. Бошқа залларда эса майда экспонатлар: ёғоч ўймакорлиги, “лавҳ”, “носқовоқ”, “қутича”лар ўрин олган.\nЗардўзлик бўлими заргарлик намуналари билан уйғунлашиб кетган. Унча йирик бўлмаган залларда эса:\n1). мато, чинни, шиша экспонатлари ўрин олган бўлиб, бир-бирини яхши тўлдириб туради.\n2). Миллий чолғу асбоблари, ёғоч қолиблари билан читгарликнинг оч рангида жуда чиройли кўриниш касб этади. Ёғочнинг тўқ қизғиш ранги бу икки турдаги экспонатларга мос тушган.\n3). Мошина каштачилиги залида Шарқ миниатюрасининг тош қоғоздаги намуналарини кузатамиз. Музей залларидаги экспонатлар ранг жиҳатдан сокиндир. Ушбу залда Х1Х асрда ижод этган кулол усталарнинг ижод маҳсули ҳисобланган хум, кўза, лаган ва ўйинчоқларни кўришимиз мумкин. Хуллас, музей хазинасидаги бадиий буюмлар жаҳон аҳамиятига молик бўлиб, ўзбек халқининг моддий маданият ёдгорликларини ривожланиш тарихини очиб беради. Хуллас, музей ҳовлисида 1970 йилда янги бинолар қурилиб, унинг кўргазма майдони уч марта катталаштирилди.\nМузей Республиканинг энг оммабоп маданий – маърифий ва илмий марказларидан бирига айланди. Ҳозирги кунда музей фонди III-IV асрлардан ҳозирги пайтгача яратилган 20 та алоҳида тўпламга кирувчи 7500 тадан ортиқ бетакрор экспонатларни ўз ичига олади. Экспонатларнинг аксарияти амалий санъат дурдоналари ҳисобланиб, жаҳон маданияти хазинасига киради.\nМузей фаолиятининг муҳим турларидан бири махсус жиҳозланган залларга тематик кўргазмалар ташкил этишдир. Музейда байрам ва бошқа тадбирларга бағишлаб ранг-баранг кўргазмалар ташкиллаштирилади.\nЯпония ҳукумати 2002 йилда музейга аудиовизуал ускуна, видеопроектор, фотолабаратория ҳамда музейнинг муқим ва кўчма экспонатлари учун замонавий витриналар ва стендларни беминнат хадя этди. Бу эса музей экспонатларини янада ёрқинроқ кўришга ҳамда кўргазмаларни замонавий даражада ўтказишга яқиндан ёрдам беради.\nМузейда бўлиб ўтадиган “Наврўз нақшлари” ва “Ўзбекистон майда пластикаси”, “Ўзбек миллий либослари”, “Бухоро гиламлари” , Ўзбек қоракўли”, “Чанқовуз овози” ва “Ўзбегим дўппилари” каби ажойиб кўргазмалар томошабинда катта қизиқиш уйғотган. Музейнинг кўргазма залларида доимий равишда республикамизнинг турли ҳудудлари ҳунармандларининг шахсий кўргазмалари ўтказиб келинади. Айниқса, Ўзбекистон Бадиий Академияси академиги, машҳур кулол Ш.Азимов (Самарқанд), истеъдодли кулоллар А.Каримов (Бухоро), А.Абдурахимов (Риштон), кандакор уста М.Мадалиев (Тошкент), миллий қўғирчоқлар устаси М.Курязов (Хоразм), Дадамухаммедовлар заргарлар сулоласи (Тошкент) асарлари музейга ташриф буюрувчиларда катта таъсурот қолдирган. Бундай кўргазмаларнинг очилиш маросимлари слайдлар, видеофильмлар намойиши ҳамда миллий мусиқа ва қўшиқ жўрлигида ўтказилиб келинмоқда.\nАмалий санъат музейи ўзбек халқининг маданий меросини мамлакатимиз ва бошқа мамлакатларда оммалаштириш бўйича ҳам катта ишларни амалга ошириб келмоқда. Жумладан, музейнинг энг сара кулолчилик, кандакорлик, ёғоч ўймакорлиги, заргарлик, каштачилик, локли миниатюра, гиламдўзлик, тасвирий санъат буюмларидан иборат 100 та экспонати Қарши шаҳрининг 2700 йиллиги ҳамда Марғилоннинг 2000 йиллигига бағишлаб ўтказилган республика музейларининг нуфузли фестивалида намойиш этилди. Шунингдек, музей йирик халқаро кўргазмаларнинг доимий иштирокчиси ҳисобланади. Хусусан, Ўзбекистон Амалий санъат музейи Австралиянинг Сидней шаҳридаги Пархауз музейида ўтказилган “Ёрқин жилолар: Марказий Осиё матолари ва кулолчилик санъати” кўргазмасида қўлда тикилган сўзаналар, эркаклар ва аёллар миллий кийимлари намуналарини намойиш этди.\nМузейнинг Х1Х аср ва ХХ аср бошларида бухоро, хоразм, самарқанд ва тошкентлик усталар томонидан яратилган заргарлик буюмлари Япониянинг Фукуока, Иваки, Окадзаки, Кагава ва Киото шаҳарларида “Буюк ипак йўли ва унинг мероси” кўчма кўргазмаларида намойиш этилган. Шунингдек, музей Озарбайжонда ўтказилган Ўзбекистон Миллий кўргазмасида републикамиз амалий санъати вакили сифатида иштирок этган. Германия, Дания, Буюк Британия, Малайзия, Белгия, Швецария, Италия, Франция, Ҳиндистон ва бошқа мамлакатлар вакиллари ҳам музей коллекцияси экспонатлари билан танишиш имкониятига эга бўлганлар.\nМузей экспозицияси 13 та залда жойдаштирилган бўлиб, унда республиканинг турли минтақаларидан келтирилган миллий амалий санъатимизнинг энг сара намуналари ўрин олган. Экспозиция залларига олиб кирувчи ажойиб ўйма нақшлар билан безатилган эшикларнинг ўзи ҳам музей экспонатлари саналади. Улар моҳир ўймакор уста Жамшид Ғоипов томонидан чинор дарахти ёғочидан ишланган. Нафис “Ислимий” нақшларнинг маъдан қадамалар, қуйма нақшли эшик дасталар билан моҳирона уйғунлаштирилиши Ўзбекистон амалий санъати дунёсига тантанавор кириш таасуротини уйғотади.\nЎзбекистон Республикаси мустақилликка эришгач, кўпгина соҳалар қатори музейшунослик соҳасига ҳам катта аҳамият берилди. Ҳукуматимиз ва Президентимиз томонидан соҳани тубдан ўзгартириш ва ривожлантириш бўйича бир қанча қарор ва фармонлар ишлаб чиқилиб, амалга тадбиқ этилди. Халқимизнинг бебаҳо маданий – бадиий бойликлари сақланаётган моддий-техник базаси тубдан яхшиланди, айримлари замонавий биноларга кўчирилди. Ўзбекистондаги барча музейларда, шунингдек Ўзбекистон Амалий санъат музейида ҳам қайтадан экспозиция ташкил этилиб, миллий ғоя ва мафкурамизга мослаштирилди. Собиқ иттифоқ давридан қолган ва уни тарғиб қилувчи экспозиция ва экспонатлар музей фондида илмий ўрганиш учун намуна сифатида сақлаб қолинди. Мустақиллик экспозицияси тарихимизга оид осори-атиқалар орқали аҳолини, айниқса ўсиб келаётган ёш авлодни умумбашарий қадриятларга, улкан ва бой маданий меросимизга ҳурмат ва эҳтиром, Ватанга муҳаббат руҳида тарбиялаш учун хизмат қилади. Музей экскурсоводларининг экскурсия матнларида ўзбек халқининг ўтмиши, бугунги куни, урф-одатлари ва анъаналари ҳамда қадриятлар ўз ифодасини топган.\nХуллас, Ўзбекистон Амалий санъат музейи маданий мерос объекти бўлиб, халқ ҳунармандчилик санъати асарларини намойиш этувчи маданий маърифий муассаса ҳамда чет эл сайёҳларининг севимли масканидир.


Қирғизистон собиқ президентидан «Қумтор» иши бўйича барча айбловлар олиб ташланди - Bugun.uz\nҚирғизистон собиқ президентидан «Қумтор» иши бўйича барча айбловлар олиб ташланди\n11:32 | 20-12-2021\nҚирғизистоннинг собиқ президенти Асқар Акаев 19 декабрь куни мамлакатни тарк этди. Бу ҳақда бош вазир аппаратининг собиқ раҳбари, Акаевга яқин бўлган Бекболот Талгарбековга таяниб, «Vesti.kg» хабар берди.\nУнинг сўзларига кўра, собиқ президентдан «Қумтор» иши бўйича барча айбловлар олиб ташланган. «Асқар Акаев кеча соат 10:00 да Қирғизистондан Москвага жўнаб кетди. Унинг иши бутунлай тугади. Сўроқлар тугади. Уни айблайдиган ҳеч нарса йўқ. Унга қўйилган барча айбловлар олиб ташланди. Асқар Акаев учун Қирғизистонга йўл очиқ. Энди у исталган кун орқага қайта олади», — деган Талгарбеков.\nҚайд этилишича, тергов давомида Акаев «Қумтор» олтин конидан ҳеч қандай маблағ олмаганини, бирорта ҳам улушга эга эмаслигини айтган.\nАввалроқ Акаев 14 декабрь куни яна Қирғизистонга қайтгани айтилганди. Шунингдек, Қирғизистоннинг яна бир собиқ президенти ҳибсга олиниши маълум бўлганди.


Инсон ўз келажагининг бунёдкоридир. Дунё тараққиёти тарихида эса бу ҳаракат глобаллашув жараёнларини, фан-техника ривожланишини, оламшумул кашфиётларни юзага келтирди.\nНавоий шахар хокимлиги расмий сайти » Navoiy shahri » ФАРОВОНЛИК ВА ТАРАҚҚИЁТ КЎЗГУСИ\n24-11-2017 17:23 Navoiy shahri, Yangiliklar\nИнсон ўз келажагининг бунёдкоридир. Дунё тараққиёти тарихида эса бу ҳаракат глобаллашув жараёнларини, фан-техника ривожланишини, оламшумул кашфиётларни юзага келтирди.\nАлбатта, бу каби ўзгариш ва янгиланишлар мамлакатимиз тараққиётига ҳам таъсир ўтказиб, дунё харитасидан кучли ва ривожланган давлат сифатида ўрин эгаллашимизда муҳим аҳамият касб этди. Хусусан, истиқлол шарофати билан бугунги тинч ва фаровон ҳаётимизга асос солингани ҳам фикримизнинг ёрқин далилидир. Шуни алоҳида қайд этиш зарурки, айнан мустақиллик йилларида мамлакатнинг муҳим ҳужжати бўлган Конституция фуқароларнинг қадр-қиммати, шаъни, эркинлиги, шахсий дахлсизлигини таъминлаш билан бир қаторда, барча имконият ва имтиёз эшикларини очди. Бунга эса эндиликда ҳар бир кунимиз гувоҳ.\nЎзбекистон Республикаси Конституциясининг қабул қилиниши давлатимиз эзгу мақсадларининг ҳуқуқий кафолати, қолаверса, миллий ҳуқуқларимиз таянчи, пойдевори ҳамдир.\nАсосий Қонунимизда шу вақтга қадар ижтимоий муносабатлар талабидан келиб чиқиб, етти марта ўзгартиш ва қўшимчалар киритилди. Мамлакатимизда Конституцияга ўзгартиришлар киритишнинг махсус тартиби мавжуд бўлиб, у Бош Қомусимизнинг 127-моддасида ўз аксини топган. Яъни, "Ўзбекистон Республикасининг Конституциясига ўзгартиришлар тегишинча Ўзбекистон Республикаси Олий Мажлисининг Қонунчилик палатаси депутатлари ва Сенати аъзолари умумий сонининг камида учдан икки қисмидан иборат кўпчилиги томонидан қабул қилинган қонун ёки Ўзбекистон Республикасининг референдуми билан киритилади”.\n"Ўзбекистон Республикасининг Конституциясига ўзгартишлар ва қўшимча киритиш тўғрисида”ги Қонун билан 2017 йил 1 июндан эътиборан Ўзбекистон Республикаси Олий судини ва Ўзбекистон Республикаси Олий хўжалик судини бирлаштириш, маъмурий ҳамда иқтисодий судларни ташкил этиш тўғрисидаги қоидалар амалга киритилди.\nҚонун 2 моддадан иборат бўлиб, унда Конституциянинг 7 та моддасига (80, 81, 83, 93, 107, 110 ва 111-моддалар) ўзгартишлар ва қўшимча киритилди. Қонуннинг мақсади унинг муқаддимасида белгилаб қўйилди: Ўзбекистон Республикасининг Конституциясига ушбу ўзгартишлар ва қўшимча Ўзбекистон Республикасида суд тизимини такомиллаштириш ва унинг фаолияти самарадорлигини ошириш, судьялар корпусини янада мустаҳкамлаш ва суд ҳокимиятининг чинакам мустақиллигини таъминлашдир.\nКонституциянинг 80-моддасида Ўзбекистон Республикаси Олий Мажлисининг Сенати мутлақ ваколатларида ўзгаришлар бўлди. Модданинг 4-банди "Ўзбекистон Республикаси Президентининг тақдимига биноан Ўзбекистон Республикаси Судьялар олий кенгашининг раисини тайинлаш” таҳририда қабул қилинди.\nХудди шунингдек, 81-модданинг еттинчи қисмидаги "Олий хўжалик суди” деган сўзлар\n"Судьялар олий кенгаши” деган сўзлар билан алмаштирилди. 83-моддадаги "Олий хўжалик суди” деган сўзлар чиқарилди.\nМухтасар айтганда, Конституция фуқаролар тинчлиги, миллий тотувлик, шахс эркинлиги ва сайлов эркинлигига, барқарор сиёсий вазиятга эришиб келаётганлигимизнинг пойдевори сифатида хизмат қилиб келмоқда. У мамлакатимизда хавфсизлик ва барқарорликни, давлатимизнинг ҳудудий яхлитлигини, сарҳадларимиз дахлсизлигини, барчамизнинг тинчлигимиз ва юртимиз осойишталигини таъминлашда асосий омил бўлиб хизмат қилмоқда. Шундай экан, уни билиш, чуқур идрок этиш, амал қилиш ҳар биримизнинг муқаддас бурчимиздир.


Мактаб директори иш таклиф қилиб, ўзи ишсиз қолди - zarnews.uz\nХатирчи туманидаги мактабларнинг бирида ўқитувчи сифатида фаолият юритувчи А.К. туман ИИБга ариза орқали мурожаат этди.\nАризада тумандаги мактабларнинг бирида директор лавозимида ишловчи О.У. хизмат мавқеидан фойдалиб, А.К.нинг турмуш ўртоғи А.Ф.ни ўзи фаолият олиб бораётган мактабга кадр-менежмент вазифасига ишга жойлаштиришни ваъда қилиб, эвазига ундан 1200000 сўм пул талаб қилгани баён этилган эди.\nУшбу ариза юзасидан Навоий вилояти ИИБ ЖҚБ томонидан тегишли идораларнинг ходимлари билан ҳамкорликда тадбир ўтказилди. Махсус тадбир чоғида О.У. ўзининг ишхонасида А.К.дан 1200000 сўм пулларни пора тариқасида олаётган вақтида ашёвий далиллар билан қўлга олинди.\nPostda.uz нашрининг хабар беришича, айни пайтда мазкур ҳолат юзасидан О.У.га нисбатан Ўзбекистон Республикаси Жиноят кодексининг 210-моддаси 2-қисми билан жиноят иши қўзғатилган.\nКўзини ҳирс пардаси қоплаган, устоз дея аталмиш улуғ номга доғ тушираётган бундай кимсаларнинг жамиятда учраб тургани кишини афсуслантиради.


ЗЕРИКАЁТГАН СЕНАТОРЛАР, МУДРАЁТГАН ҚАТНАШЧИЛАР - Ўзбекистон овози газетаси\n3 май, соат 9:20. Олий Мажлис Сенатининг катта мажлис зали. Сенаторлар, ҳукумат вакиллари залга бирин-кетин кириб келяпти.\nҲукумат аъзолари бир-бирлари билан қуюқ сўрашяпти. Айниқса, нисбатан ёшроқ ҳисобланадиган вазирлар ўзаро анча илиқ ва самимий муносабатда экани сезилади. Уларнинг орасида Адлия вазири Русланбек Давлатов ҳамда Халқ таълими вазири Шерзод Шерматов фаолроқ мулоқотда бўляпти. Бу икки вазир ёнма-ён ўтиргани учун шундай кўрингандир, эҳтимол.\nБош вазир ўринбосари Азиз Абдуҳакимов ним табассум, очиқ чеҳрада юриши билан ҳукумат аъзолари орасида ажралиб турибди. Бир қанча сенаторлар Бош прокурор Отабек Муродов билан қуюқроқ сўрашиб, кўпроқ мулоқот қилишга, нималарнидир айтиб қолишга интилгандай туюлади.\nЭнг ёш вазирлардан бири, Бандлик ва меҳнат муносабатлари вазири Шерзод Кудбиев қўл телефонининг экранига қараб, хотиржам, айни пайтда ўйчан ўтирибди.\nСоат 9:46. Деярли барча ўриндиқлар тўлиб бўлди.\nУмуман, вазирлар ва турли давлат идоралари раҳбарлари бир-бири билан мулойим гаплашишга, ҳурматини ифода этишга ҳаракат қиляпти. Катта раҳбарлик вазифаларига эга бўлмаган сенаторлар эса анча камтар бўлиб ўтирибди, балки бу хаёлга шунчаки келиб қолган фикрдир...\nАйрим сенаторларнинг олдида газеталар, журналлар, кроссворд-бошқотирмалар ҳам кўзга ташланади.\nЗалга Сенат раҳбарияти кириб келди, сенаторлар рўйхатдан ўтди, давлат мадҳияси янграй бошлади, ҳамма ўрнидан туриб, ўнг қўлини чап кўксига қўйди...\nАйрим ташкилий масалалардан сўнг Сенат раиси Ниғматилла Йўлдошев Ўзбекистондаги ислоҳотлар натижалари тўғрисида маъруза қила бошлади, кишининг кўнглини кўтарадиган мисоллар келтирилди...\nСенат раиси «Ҳар бир оила — тадбиркор» дастури ижроси бўйича бир кун аввал ўтказилган видеоселектор йиғилишида катта маблағлар самарали йўналтирилмагани танқид қилинганини таъкидлади. Айрим давлатлар пул тополмаётган бир пайтда бундай совуққонлик ва масъулиятсизликка ўрин йўқлигини айтди.\nСуғурта соҳасидаги жиддий муаммога эътибор қаратилди. Маълумотларга кўра, мамлакатимизда фаолият юритаётган суғурта ташкилотлари чет элдаги суғурта компанияларига 2017 ва 2018 йилларда қарийб 300 млрд. сўмлик суғурта тўловларини ўтказиб берган. Суғурта ташкилотларига ташқаридан келиб тушган суғурта тўловлари миқдори бу даврда 30 баробар кам бўлган.\nСуғурта фаолияти тўғрисидаги қонунда акс этган битта меъёр туфайли миллиардлаб пуллар хорижга чиқиб кетаётган экан. Шунинг учун бу қонунни қайта кўриб чиқиш зарурати юзага келганига урғу берилди...\n«Сувоқава» давлат унитар корхонасига қарашли сув тозалаш иншоотларининг 88 фоизи фаолият юритмаётгани, республикадаги 60 га яқин сув тозалаш иншоотидан чиқаётган оқава сувларда ҳам зарарли моддалар меъёрдан бир неча марта юқори экани танқид қилинди...\nМамлакатимизда 600 минг нафардан ортиқ ногиронлиги бор киши меъёрий-ҳуқуқий ҳужжатлардаги номувофиқликлар, хизмат кўрсатувчи ташкилотлардаги турли сунъий тўсиқлар, кераксиз текширишлар ва аҳамиятсиз маълумотномалар сўрашдан азият чекаяпти. Ногиронлиги бор инсонлар қонун билан кафолатланган ҳуқуқларидан фойдаланиш учун давлат мулозимларидан «мурувват» кутишга мажбур бўляпти...\nТошкент вилоятида минглаб иш ўринлари бўш турибди. Йиллар давомида иш қидираётган юртдошларимизнинг овозини эшитмаяпмизми?..\nН.Йўлдошев маърузасида ана шундай маълумотлар келтирилди, бир томондан аччиқ, бошқа томондан аламли саволлар ҳам берилди.\nСоат 10:41. Кириш сўз, маъруза тугади. Кун тартиби тасдиқланиб, муҳокамалар бошланди.\nДавлат-хусусий шериклик тўғрисидаги қонун бўйича сўзга чиққан сенатор паст ва юмшоқ овозда 10 дақиқача маъруза ўқиди. Бу вақт ичида залда ўтирган айрим қатнашчилар зерикаётгандай туюлади.\nХоразмдан сайланган сенатор Баҳодир Тожиев қишлоқ хўжалигига мўлжалланмаган ер участкаларини хусусийлаштириш тўғрисидаги қонун ва унинг аҳамияти ҳақида баланд овозда маъруза ўқиди. Залда фаоллашиш сезилгандай бўлди.\nЕр ресурслари, геодезия, картография ва давлат кадастри қўмитаси раиси Абдушукур Абдуллаев савол берган сенаторга жавобан ер участкаларини хусусийлаштириш учун сотиш жараёни интернет-онлайн тартибда, очиқ ва шаффоф амалга оширилишига ваъда берди.\nСенат раиси қонунни овозга қўйишга чоғланаётган паллада Бош вазир ўринбосари, Молия вазири Жамшид Қўчқоров сўз сўраб, муҳокамадаги қонун бўйича ҳукумат қарашини билдирди. Қонун муҳокамаси пайтида ҳукумат вакиллари ўз ташаббуси билан камдан-кам ҳолларда сўз сўрайди.\nҚандай масалалар кўриб чиқилиши, кимлар сўзга чиқиши, кимлар кимларга қандай саволлар бериши олдиндан белгилаб қўйиладигандай туюладиган, бунинг устига, шу тахлит кун бўйи давом этадиган йиғилишда ўтириш анча мураккаб.\nУмуман, Сенат мажлисида қонунлар ўзига хос уч босқичда кўриб чиқилади. Дастлаб қонун ҳақида умумий маъруза ўқилади, ҳукумат вакилларига саволлар берилади, шундан сўнг муносабат билдириш учун сенаторларга сўз берилади. Кейин қонун овозга қўйилади.\nЖараён ҳар доим бир хил, ўта расмий кайфиятда давом этиши одамни толиқтириб қўйиши мумкин.\nЖамият ва давлат учун қонун қабул қилиш катта ҳодиса. Бу ҳужжатлар эртага юртни тараққий эттириши ё тўсиқ яратиши мумкин, шундай қонунлар борки, 10, 100 минглаб фуқаролар ишлайдиган соҳалардаги муҳитни, тартиб-қоидаларни ўзгартириб юбориши, яъни инсонлар ҳаёти ва тақдирига таъсир этиши ёки ҳеч нарсани ўзгартира олмаслиги мумкин. Шундай экан, қонун қабул қилиш ёки уни маъқуллаш ўта масъулиятли жараён, жиддий воқеа ҳисобланади...\nНавбатдаги қонун овозга қўйилди. Айрим сенаторлар ўқиб турган газета ёки журнал саҳифасидан кўз узмасдан тўртта тугма ичидан «маъқуллаш» тугмасини топа олиши ва қарамасдан жуда аниқликда босиши кишини ҳайрон қолдиради.\nБу муносабат билдирувчи ҳаракатми ёхуд рефлексга ўхшаган, ўз-ўзидан рўй берадиган ҳаракатми, аниқ бир фикр билдириш қийин.\nКун тартибидаги масалалар бўйича сўзга чиққан барча сенаторлар олдиндан тайёрланган матнларни оғишмай ўқиб бергани, саволлар кичкина қоғозчалардан ўқилгани муайян хулосалар учун муҳим белги бўлиши мумкин.\nНавбатдаги қонуннинг аҳамияти ҳақида сўз юритилаётган пайтда сенаторлар, давлат идоралари вакилларини кузатамиз. Бир сенатор бошқа бир сенатордан бошқотирмадаги қандайдир сўзни топишда ёрдам сўради...\nБалконда бир қатор вазирлик ва идоралардан таклиф этилган ходимлар зерикиб ўтиргани уларнинг юз-кўзи, ҳаракатларидан кўриниб турибди, айримлари мудраб кетишдан зўрға ўзини тийиб тургандек туюлади. Уларни тушуниш мумкиндир, икки-уч соат вақтнинг асосий қисмида маърузалар сокин ва расмий оҳангда ўқиб берилаётган пайтда диққатни жамлаб ўтириш осон эмас...\nЯлпи мажлисда муҳим қонунлар 80 га яқин ва ундан ортиқ овоз билан маъқулланди. Баъзи қонунлар маъқулланишига айрим сенаторлар бетараф қолди...\nТарихий ўзгаришлар сари дадил қадамлар ташлаяпмиз, сўз ва фикр эркинлиги халқу миллат истиқболи учун нақадар азиз экани билиняпти, бу йилги парламент сайловларидан катта ўзгаришлар кутиляпти, жуда яқин йилларда парламентдаги баҳс-мунозаралар чинакамига қизийди, шунда ҳеч ким зерикмайдиган бўлади...\nБалконда шулар ҳақида ўйлаб, яхши ниятлар билан ўтирганимизда ялпи мажлисда тушлик учун танаффус эълон қилинди...\nҚарашларимиз, фикрларимиз кимнидир ранжитган бўлса, узр сўраймиз.


Касалланганлар сони 60 099 772\nСоғайганлар сони 41 549 936\nМаъруф Отажоновнинг уйига қанча пул йиғилди? (видео)\nКаттақўрғон туман ҳокими вазифасини бажарувчи этиб Жамшид Насриддинов тасдиқланди \nИжтимоий тармоқларда Хоразм вилоятининг Урганч шаҳри марказида яланғоч ҳолда юрган эркакнинг видеоси тарқалди. Вилоят ИИБнинг маълум қилишича, мазкур фуқаронинг шахси аниқланиб, ҳозирда суриштирув ишлари олиб борилмоқда.\nТарқалган видео ва суратларда эркак кишининг Урганч шаҳри марказида кийимсиз ҳолда юргани акс этган. Бундан ташқари, ушбу фуқаро ҳудудда хизмат олиб бораётган Миллий гвардия Қўриқлаш бошқармаси ходимлари талабига бўйсунмасдан, улар билан қўпол муносабатда бўлган.\nОлиб борилган суриштирув ишлари давомида кўчада яланғоч ҳолда юрган эркак Урганч шаҳрида истиқомат қилувчи, 1994 йилда туғилган, илгари судланмаган ҳамда ИИОда ҳисобда турмайдиган фуқаро эканлиги аниқланган.\n«Бугунги кунда Ички ишлар органлари ва тиббиёт ходимлари томонидан ушбу фуқаронинг руҳий ҳолатига ойдинлик киритилмоқда. Ҳолат бўйича унинг хатти-ҳаракатларига ҳуқуқий баҳо берилади. Шундан сўнг бу борада қўшимча ахборот берилади», — дейди вилояти вилояти ИИБ бошлиғи ўринбосари Сардор Раҳимов.\nКиритилди: 16:22 21.10.2020. Ўқилди: 9913 марта. Фикрлар сони: 0 та.\nМеҳнат вазирлиги 20 та хусусий бандлик агентлигининг л...


"Хуржунимда сўзлар буғланавериб, Булутга айланиб кетади охир". - Халқ сўзи\n11:30 10 Март 2020 Маданият\nНавбатдаги ижодкор фарғоналик ёш таржимон Нозима Ҳабибуллаева.\nНозима ҲАБИБУЛЛАЕВА — 1996 йил Фарғона вилоятида туғилган. Ўзбекистон давлат консерваториясини тамомлаган (2019). “Мовий қўшиқ” номли шеърий тўплами ўзбекистон ёзувчилар уюшмаси томонидан 10 минг нусхада чоп этилган. Зомин республика ёш ижодкорлар семинари иштирокчиси. Рус, турк ва озар тилларидан таржималар қилиб боради. Зулфия номидаги Давлат мукофоти совриндори (2020). Ҳозирда Алишер Навоий номидаги Тошкент давлат ўзбек тили ва адабиёти университети Олий адабиёт курси тингловчиси.\nБўм-бўш хона –\nҚотиб қолган вақт,\nИчимга беркина бошлайман.\nАккиллайди менга қараб шифт,\nВа мен унга суяк ташлайман.\nТорайиб келади бурчаклар,\nГилам бош кўтарар бақириб,\nХуради, ҳорийди деворлар,\nСуякла сийлайман ҳар бирин.\nСуякла сийлайман ҳар бирин…\nБўм - бўш хона –\nБўм-бўшман (суягим қолмаган!)\nЮзлаб жавобларда қичқириққа айланаман.\nАкс садо ўлмаган!\nАйт, нега воз кечиб нафис оқимдан,\nПишқириб боряпсан тошмоққа маҳтал,\nсоҳилингдан чиқмоқ йўлини,\nдеворлар тирсиллаб кетсин ёрилиб,\nСенга қандай чўзай ёрдам қўлини -\nҚаердан чиқариб юборай Эркка?\nҚоним-ай, озодлик истайсан,\nСен ўпич кутяпсан қуёшдан\nБунинг оқибатин билмайсан ҳамон,\nКул бўлар, кул, Қуёшнинг лаби!\nТушунгин, мен сени тушунган каби.\nТошланма. Оғирлаб боряпман, токи\nЕнгилмасдан енгил учгил ҳалинчак,\nайланган бошим мисоли,\nбўғзимдан қайтгувчи ёшим мисоли\nчархпалак бўласан вужудим узра.\nэрк бердим эрксизлигимга,\nДаҳл этиб сарҳадли чексизлигимни\nЧақиб бораётган алвон илоним.\nОқавер,ҳар қанча ўзингга томон,\nКўзларимга диққатинг қарат,\nлабларингдан оламан узиб.\nМен соҳилга айланяпман боқ,\nКўнглингдаги илк баҳор узра,\nҲатто, қувонч кўзёшларингда\nтомчиларнинг сарҳади менман.\nЭркинлигим шундан иборат.\nИжозатга тушмайди изим,\nқазирканман ўзимни ўзим\nдилга ўтиб бораман.\nосмоннинг энг кичик дарчасигача.\nЗаминнинг кафтимиз ичра чизилган\nНавқирон олмалар қувончи синар,\nТўкилар булбулнинг қўшиқларидек,\nБўғзингни арралаб борар жазава.\nКесилган дарахтлар тахламларини\nОртмоқлаб бораркан ёғоч арава.\nБир чора топаман! Зора топаман....\nҲечкимга бермасам кўзинг шамсини.\nҳо-ов очлик маҳали\nбурда нон мисоли азиздир менга.\nМудофаа сақларкан токи жонимни,\nЕмайман, ҳечкимга бермам нонимни!\nО, кўзларинг нурафшон кўча,\nунда йўқ поён.\nГавҳарида қалдирғоч яшар\nэнтикканча жанубга томон.\nЯпроғини тўколмас дарахт,\nУндан ҳуркак кўксинг титроғи.\nОсмон мовий сўзингга тўлган,\nҚуёш - қулоғим.\nБу ерда эмасман,\nБу ер мендамас.\nЖойлаша олмадик бир- биримизга.\nСиқиб олинг ҳамма йўқликлар сизга!\nҚайдадир қобирғам тегирмон бўлиб\nянчаётир бўшлиқ доналарини.\nАрзон орзуларнинг ёнгандан қолган\nҚолдиғи кулдонда тутайди ғариб\nБу ерда эмасман.\nЧайқалиб ётади боғланган қайиқ\nҚизил тўлқинларни аллалаб сокин.\nҲуржунимда сўзлар буғланавериб\nБулутга айланиб кетади охир.\nБу ер мендамас\nЖойлаша олмадик бир-биримизга.\nЭнди узоқ кетдим,\nНомаълум денгизнинг харитасини\nмусиқага жойлаб симириб ётар\nсенинг қулоқларинг- чиғаноқларинг.\nуёққа қадар чўзилган\nЭҳтимол, жуда жўн топишмоқ\nЖавоб топганлар ўлган...\nНозима ҲАБИБУЛЛАЕВА таржималари


29 май 2022, Тошкент вақти: 15:41\nЎзбекистонда шакар тақчиллиги ва қимматчилиги кўп кузатиладиган ҳолат ва мустақил таҳлилчилар бу ўзгарувчанлик учун монополистларни айблаб келади\nЎзбекистондаги икки йирик шакар ишлаб чиқарувчи - “Ангрен шакар” ва “Хоразм шакар” заводлари омборидаги захира тугай бошлаши ортидан шакар нархи қимматлади.\nСентябрь ойида “Ангрен шакар” омборидан кунига 1000 тонна маҳсулот биржада савдога қўйилган бўлса¸ 6 октябрга келиб бу кўрсаткич 240 тоннага тушди; кунига 500 тонна шакар таклиф қилиб келган “Хоразм шакар” эса, кейинги икки кун ичида савдога атиги 15 тонна маҳсулот қўйди.\nЖорий йилнинг 4 июлидан бошлаб Бразилиядан импорт қилинадиган шакарқамишга қарам бўлган бу иккала корхона¸ “хомашë таъминотидаги узилиш" важидан ишлаб чиқаришни тўхтатган эди.\nАйни пайтда шакар заводи ишчилари президент қарори билан тайëр шакар импортининг йил охиригача барча бож ва солиқлардан озод этилгани¸ импорт хомашëга эса бундай имтиëз берилмагани ўзларини касод қилганини айтиб келмоқда.\nБиржада нарх кўтарила бошлади\n6 октябрь куни республика товар-хомашë биржасида "Хоразм шакар" заводида ишлаб чиқарилган бир тонна шакарнинг бошланғич нархи 7 100 500 сўмга¸ "Ангрен шакар"ники эса¸ 6 312 777 сўмга баҳоланди.\n6 октябрь кунги савдо нархлари.\nБиржада шакар баҳосининг мунтазам кўтарилиши бошланган 18 сентябрга қадар иккала завод шакари нархи тоннасига 5 900 000 сўм атрофида бўлган ва кейинги икки ҳафта ичидаги қимматлаш бир миллион сўмдан ошиб кетди.\n«Ўзим тадбиркорлик билан шуғулланаман. Биржа орқали савдо қиламан. Шакарнинг нархи кундан-кунга ошиб кетяпти. Нарх кўтарилиши билан “Ангрен шакар” ҳам¸ "Хорам шакар" ҳам биржадаги объёмни қисқартириб қўйди ва натижада дефицит юзага келди.\nАнгрен шакари биржада 17065 контракт рақами билан савдога қўйилади. Минимал тан нархи 5,780,000 сўм эди. Ким ошди савдоси бу¸ ким қиммат урса¸ шу ютиб олади. Авваллари “Ангрен шакар” бир кунда 1000 тонна савдога қўярди ¸ сотилмасдан¸ ортиб қоларди. Ҳозир кунига 240 тоннага тушди. Таклиф талабни қондиролмайдиган даражада камайди ва нарх сакради”¸ деб ëзди Озодликка тадбиркорлардан бири.\nАйни пайтда масофа узоқлиги учун Ангрен шакаридан қимматроқ сотиладиган "Хоразм шакар" 5 октябрдан бошлаб аввалги 500 тонна ўрнига атиги 15 тонна маҳсулотни сотувга қўйган.\nБунинг оқибатида шакар чакана савдоси билан шуғулланувчи тадбиркорга кўра¸ истеъмолчига таклиф қилинаëтган нарх ҳам сезиларли равишда кўтарила бошлаган.\n6 октябрь кунги "Ангрен шакар" маҳсулоти нархи\n“Мисол учун¸ килосини биржадан 7000 сўмдан олсангиз¸ 150 сўм йўлкира – юклаб-туширишга тўлайсиз¸ упаковка қиласиз¸ фойда кўриш учун уни камида 8000 сўм сотиш керак бўлади. Бугун бозорга чиқсангиз¸ 1 кг Анрен шакари 8000 сўм бўляпти. Импорт шакар эса йўқ”¸ деди Озодлик гаплашган шакарчи тадбиркор.\nРеспублика товар-хомашë биржасидаги шакар нархига оид кейинги бир ойлик маълумот¸ талаб ва таклифда номутаносиблик пайдо бўлгани ва шу боис нархларнинг мунтазам оша бошлаганини тасдиқлайди.\nМаҳаллий ишлаб чиқарувчи омборидаги заҳира тугаш арафасида\nРеспублика товар-хомашё биржаси онлайн платформасида фақат икки маҳаллий ишлаб чиқарувчи – “Хоразм шакар” ва “Ангрен шакар” заводлари маҳсулоти савдога қўйилади.\nЙиллик ишлаб чиқариш қуввати 690 минг тоннани ташкил қилувчи бу иккала маҳаллий шакар заводи 4 июлдан бошлаб ишлаб чиқаришни тўхтатган. Кейинги уч ой давомида биржага қўйилган шакар бу иккала завод омборхонасида тўпланган заҳира маҳсулотидир.\nЗаводлар ëпилиши ортидан «Ангрен шакар» бош директори Рустам Акбархўжаев ва «Хоразм шакар» бош директори Умиджон Комилов маҳаллий матбуотда қўшма баёнот эълон қилган эди.\n«Чет эллик шериклар билан хомашё масаласини ҳал қилиш бўйича музокаралар олиб борилмоқда. Яқин кунларда иккала завод ҳам тўлиқ қувват билан ишлай бошлайди», дейилган бу баëнотда.\nУшбу баëнотдан уч ой вақт ўтди¸ аммо ҳозиргача хомашë импортидаги муаммо ҳал этилмади ва ишлаб чиқариш йўлга қўйилмади.\n6 октябрь куни Озодлик боғланган “Ангрен шакар” заводи мулозимлари¸ захирадаги шакарнинг “таги кўриниб қолгани” учун биржага чиқарилаëтган шакар миқдори кескин қисқартирилганини билдирди.\n“Хоразм шакар” вакили эса¸ кейинги икки кун ичида бу завод омборидан биржага шакар чиқариш деярли тўхтаб қолганини айтди.\nРасмий манбалар июль ойида иккала корхона омборларида жами 47 тонна шакар борлиги ва ишлаб чиқариш қайта йўлга қўйилгунча¸ биржадаги савдо мунтазам давом этажаги¸ тақчиллик бўлмаслигини билдирган эди.\nМаҳаллий шакар заводлари ëпилишининг асл сабаблари нима?\nИюль ойида ишлаб чиқаришни тўхтатишга мажбур бўлган «Хоразм шакар» ва «Ангрен шакар» заводи раҳбарлари¸ хомашë импорти билан боғлиқ муаммоларни тилга олган¸ аммо унинг тафсилотини очиқламаган эди.\nБу жараëндан яхши хабардор маҳаллий кузатувчи¸ шунингдек, шакар заводининг шахсини очиқлашни истамаган ишчиларига кўра¸ жорий муаммо илдизи президент Шавкат Мирзиëев 3 апрель куни чиқарган “Коронавирус пандемияси даврида аҳоли, иқтисодиёт тармоқлари ва тадбиркорлик субъектларини қўллаб-қувватлашга доир қўшимча чора-тадбирлар тўғрисида”ги фармонга бориб тақалади.\nУнда 2020 йил 31 декабрга қадар Ўзбекистонга ҳеч қандай божхона божисиз ва акциз солиғисиз олиб кириладиган озиқ-овқат маҳсулотлари рўйхатига тайёр шакар киритилгани ҳолда шакар хомашёси киритилмаган.\nОзодлик билан шахси очиқланмаслигини сўраб гаплашган шакар бозоридаги вазиятдан яхши хабардор мулозим¸ бу фармон ортида янги шакар монополистлари ва уларнинг лоббичилари турганини иддао қилди.\n«Бу ерда амалдорлар Президентимизни алдаш орқали ўзларининг чўнтакларини ўйлашган. Бу ўйинга жуда кўпчилик амалдорлар бош қўшган. Каримов даврида Ўзбекистонга шакар бозори Мираброр Усмоновники бўлса¸ Мирзиëев даврида бу ҳудуднинг ҳокимият тепасидагиларга алоқадор янги эгалари пайдо бўлди. Уларнинг мақсади маҳаллий шакар ишлаб чиқаришни бутунлай издан чиқариш ортидан¸ импорт нархини тўлиқ назоратга олишдир».\nСуҳбатдошга кўра¸ Ўзбекистондаги шакар ишлаб чиқарувчи заводлар хомашë йўқлигидан эмас¸ унинг кескин қимматлагани ва импорт шакар билан рақобат қилиш имкони йўқлигидан ишини тўхтатишга мажбур бўлган.\n«Бразилиядан келадиган шакарқамиш Россия орқали транзит қилинади. Россия ҳар тоннасига 180 долларлик транзит олади. Ўзбекистонга киришда бу хомашë яна 20 фоизлик ҚҚС ва акцизга тортилади. Импортчи монополист эса¸ Россия заводларида 3 йилдан бери сотилмай ëтган сифатсиз маҳсулотни бирор бож ва солиқсиз олиб киряпти. Булар Хоразм ва Ангрендаги заҳира тугашини пойлаб турибди. Заҳира тугаши билан импорт шакар нархини ҳам кескин оширишади. Чунки олиб кираëтган асосан битта шахс ва унинг орқасидаги гуруҳ. Маҳаллий шакар захираси тугаши билан истаган нархини қўяди. Улар нархига Монополияга қарши кураш қўмитаси аралаша олмайди»¸ деди Озодлик суҳбатдоши.\nБу мулозим¸ агар яқин кунларда «Хоразм шакар» ва «Анген шакар» заводлари муаммоси ҳал этилиб¸ улар иш бошламаса¸ маҳаллий корхоналарнинг бутунлай ишдан чиқишини таъкидлади.\nМонополияга қарши кураш қўмитаси изоҳи\nТаркибига истеъмолчи ҳуқуқларини ҳимоя қилиш агентлиги ҳам киритилган Монополияга қарши кураш қўмитаси ички бозордаги асосий озиқ-овқат маҳсулотлари¸ хусусан¸ шакар чакана нархини доимий равишда мониторинг қилиб келмоқда.\nОзодлик 6 октябрь куни шакар бозорида юзага келган тақчиллик ва нарх ошишига қўмита матбуот хизматидан изоҳ ололмади – кун давомида қилинган қўнғироқларга жавоб бўлмади.\nҚўмита расмий сайтида 30 сентябрь куни “ички бозорда ёғ, тухум ва шакар нархлари ошиши сабаблари ўрганилгани” хабар қилинди ва унинг сабабларига изоҳ берилди.\n“Қўшни давлатларда ноқулай об-ҳавонинг шакар етиштириш учун зарур бўлган қандлавлаги хомашёси сифатига кескин таъсири туфайли бу йилги ҳосилнинг паст бўлиши кутилмоқда.\nНатижада август ойининг бошида 1 кг шакарнинг нархи ўртача 29 рублни ташкил этган бўлса, бугунги кунда 39 рублни ташкил этмоқда (ўсиш 34 фоиз). Яъни "шакар нархининг ошишига импорт қилинаётган шакарнинг нархи кўтарилиши сабаб бўлган”¸ дейилади қўмита изоҳида.


Наманган вилоятида ҳам фуқаролар йиғинлари раислари ҳамда уларнинг маслаҳатчилари сайлови қизғин давом этаяпти. Фуқаролар ўз маҳалладошлари орасидан обрў-эътиборли, кўпчиликни эзгу ишларга йўналтира оладиган кишиларни муқобиллик асосида маҳалла раиси ва унинг маслаҳатчиси қилиб сайламоқда. Бу аслида демократиянинг ёрқин кўринишидир. Айтиш жоизки, жойларда ушбу муҳим ижтимоий-сиёсий тадбирни юқори савияда ўтказиш мақсадида амалга оширилган тайёргарлик жараёнлари бу борада қўл келаётир. Ҳудудда мавжуд 882 та фуқаролар ўзини ўзи бошқариш органида раис ҳамда унинг маслаҳатчилари лавозимларига муқобиллик асосида бир нечта-\nдан номзодлар кўрсатилди. Очиқлик ва ошкоралик шароитида бўлиб ўтаётган сайловларда фуқаролар вакиллари уларнинг муносибларига овоз бераяпти. Ҳозирги кунгача 200 га яқин фуқаролар йиғинида сайлов юқори савияда ўтказилди.\nУйчи туманининг Алишер Навоий номидаги маҳалла фуқаролар йиғинида 5326 нафар аҳоли истиқомат қилади. Кейинги йилларда бу ерда кенг кўламли ишлар амалга оширилиб, маҳалла ҳар томонлама чирой очди. Аҳоли турмуш фаровонлигини юксалтириш, ёшлар бандлигини таъминлашга кўмаклашиш борасидаги чора-тадбирлар ҳам барчага маъқул тушмоқда. Маҳалладошлар йиғин раиси ҳамда унинг маслаҳатчилари сайлови билан боғлиқ тадбирларда ҳам фаол қатнашди. Хусусан, кўчалар ва ҳовлилардан кўрсатилган 104 нафар вакил сайлов ўтадиган жойга эрталабдан жам бўлди. Сайловда ишчи гуруҳ томонидан маҳалла раислигига Розия Абдуллаева ҳамда Дилбархон Умрзоқованинг номзодлари тавсия этилди. Ҳар икки номзод йиғилганлар ҳузурида ўзларининг келгуси фаолият дастурларини баён қилди. Саноқ комиссияси уларга -берилган овозларни ҳисоблаб чиқди. Пировардида вакилларнинг 82 нафари ёки 85 фоизи Д. Умрзоқовани ёқлаб овоз бергани маълум бўлди.\n— Маҳалладошларимнинг юксак ишончи фаолият дастуримда кўзда тутилган вазифалар ижросига қанот бағишлайди, — дейди у. — Шу ўринда айтиш керакки, уларнинг қўллаб-қувватлаши билан ўтган икки ярим йилда анчагина юмушларни бажардик. Олдинда турган вазифалар эса ундан-да бисёр. Ана шу эзгу ишлар рўёбида ҳам янги сайланган 8 нафар маслаҳатчи ва маҳалла фаолларининг кўмагига таянамиз.\nТўрақўрғон туманидаги “Шовон” маҳалласида ўтказилган сайловда ҳудудда истиқомат қилаётган 3200 нафардан зиёд фуқаро номидан келган 68 нафар вакил йиғин раислигига кўрсатилган уч нафар номзоднинг дастурини диққат билан тинглаб, ўз муносабатини билдирди. Уларга, айниқса, ўайбулла Мамадалиевнинг ҳудудда маънавий-маърифий ишлар изчиллигини таъминлаш, оилалар, хусусан, ёш оилаларни ҳар томонлама қўллаб-қувватлаш, маҳаллани янада ободонлаштириш ҳамда бошқа қатор вазифаларни ўз ичига олган дастури кўпроқ маъқул тушди. Шундан келиб чиқиб, вакилларнинг 60 нафари уни ёқлаб овоз берди. Сайловнинг кейинги қисмида маслаҳатчиларни танлаш масаласи кўрилди. Муқобиллик асосида кўрсатилган 16 номзоддан 8 нафари маҳалла раисининг маслаҳатчилари лавозимига сайланди.\n— Маҳалла аҳли фаоллик кўрсатиб, ўзлари истаган номзодга овоз берди, — дейди сайловни ташкил этиш ва ўтказишга кўмаклашувчи Тўрақўрғон тумани комиссияси раиси ўринбосари Мақсуда Бегматова. — Бундан сайлов демократия талаблари асосида ташкил этилгани яққол кўриниб турибди. Бошқа жиҳати, аҳолининг ўз маҳалласи ҳамда унинг бошқаруви билан боғлиқ масъулияти ортаяпти. Айтиш мумкинки, улар сайлаган раис ва унинг маслаҳатчилари юртимизда олиб борилаётган ислоҳотларга маҳаллани бундан-да обод ҳамда саранжом-саришта масканга айлантириш орқали муносиб ҳисса қўшадилар.\nСурхондарё вилояти бўйича 832 нафар фуқаролар йиғини раиси ва уларнинг 8400 нафардан зиёд маслаҳатчилари сайланиши режалаштирилган бўлиб, шу кунгача 23 та фуқаролар йиғинида сайлов юқори даражада ташкиллаштирилди. Жумладан, Бойсун туманидаги “Тузбозор” маҳалла фуқаролар йиғинида намунали тарзда ўтган сайловда туман кўмаклашувчи комиссияси ҳамда бошқа фуқаролар йиғинларидаги ишчи гуруҳлар аъзолари қатнашди.\nМазкур маҳалла раислигига 2 нафар номзод кўрсатилган бўлиб, улар сайловчиларнинг 133 нафар вакилига ўзларининг келгуси фаолият дастурларини ўқиб эшиттирди. Ошкоралик ва очиқ овоз бериш йўли билан ўтган сайловда фуқаролар вакилларининг 60 фоиз овозини тўплаган Тангриқул Бўриев маҳалла раислигига сайланди.\n— Маҳалламиз аҳли Тангриқул Бўриевга юксак ишонч билдирди, — дейди ушбу маҳалла фаолларидан бири Ҳаким Пўлатов. — У ишчан, меҳнатсевар инсон. Сайловгача тумандаги “Баркамол авлод” болалар маркази директори ўринбосари ҳамда ушбу масканнинг журналистика тўгараги раҳбари сифатида фаолият юритди. Унинг дастуридан ёшларни зарарли таъсирлардан асраш, уларнинг бўш вақтини мазмунли ташкил этиш, аҳоли бандлигини таъминлашга кўмаклашиш ва яна бир қатор долзарб вазифалар ўрин олганлиги кўпчиликнинг эътирофига сазовор бўлди. Албатта, янги сайланган раис ҳамда маслаҳатчилар ва маҳалламиз фаоллари юртимизда изчил амалга оширилаётган ислоҳотларга ўзларининг муносиб ҳиссасини қўшадилар.\nТермиз шаҳрининг “Ораста” маҳалла фуқаролар йиғинидаги сайлов ҳам демократик тамойилларга мос ҳолда ўтказилди. Салкам 4 минг нафар аҳоли истиқомат қилаётган маҳалла фуқаролар йиғини раислигига 3 нафар номзод кўрсатилган бўлиб, улар келгуси фаолият дастурлари билан 130 нафарга яқин вакилни таништиришди. Учала номзод дастурида ҳам тадбиркорликни ривожлантириш, хотин-қизлар бандлигини касаначилик асосида таъминлаш, ёшларни ҳар томонлама қўллаб-қувватлаш ҳамда аҳоли фаровонлигини юксалтириш, ободонлаштириш ишларини жадал олиб бориш масалаларига алоҳида аҳамият қаратилган. Табиийки, сайловчилар улардан энг муносибига овоз берди.\n— Ҳудуд аҳолиси маҳалла раислигига ҳар томонлама лойиқ, ташаббускор инсонларни яхши билади, — дейди сайловни ташкил этиш ва ўтказишга кўмаклашувчи Термиз шаҳар комиссияси раиси ўринбосари Робия Каттаева. — Сайловда 2004 йилдан буён маҳалла -раиси бўлиб ишлаб келаётган Чори Пундиев 89 фоиз овоз тўплаб, раисликка қайта сайланди. Шунингдек, ўша куни 9 нафар раис маслаҳатчиси муқобиллик асосида сайланди.\nЖиззах вилоятида ҳам фуқаролар йиғини раислари ҳамда уларнинг маслаҳатчилари сайловига пухта тайёргарлик кўрилгани ушбу ижтимоий-сиёсий тадбирни уюшқоқлик -билан ўтказишда муҳим аҳамият касб этмоқда. Бу 304 нафар фуқаролар йиғини раиси ва уларнинг 3000 нафардан ортиқ маслаҳатчилари лавозимларига энг муносибларни сайлашда ҳам асқатади, албатта.\nТаъкидлаш ўринлики, жорий сайлов давлат ҳамда жамият қурилишининг барча жабҳасини демократлаштириш ва либераллаштириш, кучли фуқаролик жамиятини ривожлантириш жараёнлари чуқурлашиб бораётган бир шароитда бўлиб ўтмоқда. Буни Зомин туманининг “Ўзбекистон” маҳалла фуқаролар йиғинидаги сайлов жараёни мисолида ҳам яққол кўриш мумкин.\nМазкур маҳалла фуқаролар йиғини раислигига номзод қилиб кўрсатилган Зоир Йўлдошев ҳамда Маҳмуд Ҳазратқуловнинг келгуси фаолият дастури эшитилди. Улар маҳаллани ободонлаштириш, ҳудудда бунёдкорлик ишларини кучайтириш, аҳолини тадбиркорликка кенг жалб этиш, ёшлар бандлигини таъминлаш ва бошқа кўплаб масалаларга катта эътибор қаратган. Бу сайловчилар вакилларининг қизиқишига сабаб бўлди. Айниқса, М. Ҳазратқуловнинг дастурида ҳуқуқбузарликларнинг олдини олиш, тўй-маросимларни ихчам, камхарж ўтказиш, ижтимоий ҳимояга муҳтож оилаларга ёрдам кўрсатиш билан боғлиқ масалаларга ҳам алоҳида эътибор берилгани сайловчиларга кўпроқ маъқул келди. Шу боис у маҳалла фуқаролар йиғини раиси этиб сайланди.\n— Бу галги сайлов ҳам ошкоралик ҳамда адолат мезонлари асосида ўтди, — дейди маҳалладаги ишчи гуруҳ раҳбари Амир Абдураҳмонов. — Ҳудуддаги 2025 нафар сайловчининг 65 нафарга яқин вакиллари сайловда фаол иштирок этди.\nҲозирги пайтгача вилоятдаги 23 та фуқаролар йиғинида сайлов юқори савияда бўлиб ўтди. Эътиборлиси шуки, ушбу фуқаролар йиғинларида раисларнинг 52 фоизи, 232 нафар маслаҳатчининг 59 фоизи биринчи марта сайланди.\n— Фуқаролар йиғини раислиги — масъулиятли вазифа, — дейди Жиззах туманидаги -“Зиёкор” маҳалла фуқаролар йиғини раиси этиб сайланган Нажмиддин Ўролов. — Энди икки ярим йил давомида ҳудудни янада ободонлаштириш, маҳалладошларимизнинг орзу-интилишлари рўёби йўлида астойдил меҳнат қиламиз. Бу келгуси фаолият дастуримизда ҳам алоҳида кўрсатилган. Албатта, ушбу вазифаларни бажаришда янги сайланган маслаҳатчилар ва фаолларимизнинг кўмагига таянамиз.\nМамлакатимиз бўйлаб фуқаролар йиғини раислари ҳамда уларнинг маслаҳатчилари -сайлови юқори савияда давом этмоқда.\nМазкур рукндаги бошқа мақолалар: « Фаровон ва осуда ҳаётимиз асоси\tАнгорнинг ширмой нонлари »